Kannada-LLM-Labs/Wikipedia-Kn huggingface dataset:
ಯಾಸ್ಮೀನ್ ಹಮೀದ್

ಯಾಸ್ಮೀನ್ ಹಮೀದ್ (ಜನನ ೧೮ ಮಾರ್ಚ್ ೧೯೫೧) ಪಾಕಿಸ್ತಾನ ಮೂಲದ ಕವಿಯಿತ್ರಿ, ಅನುವಾದಕಿ ಮತ್ತು ಶಿಕ್ಷಣ ತಜ್ಞರು.

ಬಾಲ್ಯ
ಯಾಸ್ಮೀನ್ ಹಮೀದ್ ಪಾಕಿಸ್ತಾನದ ಲಾಹೋರ್ ನಲ್ಲಿ ೧೮ ಮಾರ್ಚ್ ೧೯೫೧ರಂದು ಜನಿಸಿದರು.

ಶಿಕ್ಷಣ
ಪಾಕಿಸ್ತಾನದ ಪಂಜಾಬ್ ವಿಶ್ವವಿದ್ಯಾಲಯದಲ್ಲಿ ಅಧ್ಯಯನ ಮಾಡಿ, ಹೋ ಎಕನಾಮಿಕ್ಸ್ ಕಾಲೇಜಿನಿಂದ ೧೯೭೦ರಲ್ಲಿ  ಬಿ.ಎಸ್ಸಿ, ೧೯೭೨ರಲ್ಲಿ ದೇಹಶಾಸ್ತ್ರ ಮತ್ತು ಪೋಷಕಾಂಶ ಆಹಾರ ವಿಷಯದಲ್ಲಿ ಎಂ.ಎಸ್ಸಿ ಪಡೆದರು.
ಯಾಸ್ಮೀನ್ ಹಮೀದ್ ಪಾಕಿಸ್ತಾನದ ಪ್ರಮುಖ ಉರ್ದು ಕವಿಯಿತ್ರಿ, ಅನುವಾದಕಿ ಮತ್ತು ಅಧ್ಯಾಪಕಿ.

ಶಿಕ್ಷಣ
ಪಾಕಿಸ್ತಾನಿ ಪಂಜಾಬ್ ವಿಶ್ವವಿದ್ಯಾಲಯದಲ್ಲಿ ೧೯೭೦ ರಲ್ಲಿ ಬಿ. ಎಸ್ಸಿ, ೧೯೭೨ ರಲ್ಲಿ ಎಂ. ಎಸ್ಸಿ ಪದವಿ ಅನ್ನು ಪಡೆದ ಯಾಸ್ಮೀನ್ ಬಾಲ್ಯದಲ್ಲಿ ಇಂಗ್ಲೀಷ್ ಸಾಹಿತಿ ಎನಿಡ್ ಬ್ಲೈಟನ್ ಬರೆದ ದಿ ನಾಟಿಯೆಸ್ಟ್ ಗರ್ಲ್ ಇನ್ ದಿ ಸ್ಕೂಲ್ ಪುಸ್ತಕದಿಂದ ಪ್ರಭಾವಿತಳಾದೆ ಎಂದು ಹೇಳಿದ್ದಾರೆ.
ಪ್ರಸಕ್ತ ಯಾಸ್ಮಿನ್ ರವರು ನಿವೃತ್ತಿಯ ನಂತರ ಲಾಹೋರ್ ವಿಶ್ವವಿದ್ಯಾಲಯದ ಮ್ಯಾನೇಜ್ಮೆಂಟ್ ಸೈನ್ಸ್ ಇಲಾಖೆಯ ಸಮಾಜಶಾಸ್ತ್ರ ವಿಭಾಗದಲ್ಲಿ ರೆಸಿಡೆನ್ಸ್ ಗೌರವಾನ್ವಿತ ಹುದ್ದೆಯಲ್ಲಿ ಸೇವೆ ಸಲ್ಲಿಸುತ್ತಿದ್ದಾರೆ.

ಬರವಣಿಗೆ
ಯಾಸ್ಮೀನ್ ಲಾಹೋರ್ ವಿಶ್ವವಿದ್ಯಾಲಯದಲ್ಲಿ ತಮ್ಮ ವೃತ್ತಿ ಬದುಕು ಆರಂಭ ಮಾಡಿದರು. ವಿಜ್ಞಾನದಲ್ಲಿ ಉನ್ನತ ಪದವಿ ಪಡೆದ ಬಳಿಕವೂ ತಮ್ಮ ಕಾವ್ಯ ತುಡಿತದ ಕಾರಣ ಸಮಾಜ ಶಾಸ್ತ್ರ ವಿಭಾಗದಲ್ಲಿ ಅಧ್ಯಯನ ಮತ್ತು ಅಧ್ಯಾಪನೆ ಮಾಡಿದ ಹೆಗ್ಗಳಿಕೆ ಯಾಸ್ಮೀನ್ ರದ್ದು. ಪಾಕಿಸ್ತಾನ ಸರ್ಕಾರದ ಸಾಂಸ್ಕೃತಿಕ ಇಲಾಖೆಯ ಪ್ರಾಯೋಜಕತ್ವದ ಇಂಗ್ಲೀಷ್ ಕಾರ್ಯಕ್ರಮಗಳಿಗೆ ಯಾಸ್ಮೀನ್ ಕಥೆ ಮತ್ತು ಚಿತ್ರಕಥೆ ಬರೆದಿದ್ದಾರೆ. ೧೯೯೬ ರಲ್ಲಿ ಪಾಕಿಸ್ತಾನದ ಲಾಹೋರ್ ನಲ್ಲಿ ನಡೆದ ವಿಶ್ವಕಪ್ ಕ್ರಿಕೆಟ್ ಸಾಂಸ್ಕೃತಿಕ ಹಬ್ಬ ಕಾರ್ಯಕ್ರಮಕ್ಕೆ ರೂವಾರಿ ಆಗಿದ್ದರು.
ಐದು ಕವನ ಸಂಕಲನಗಳನ್ನು ಯಾಸ್ಮೀನ್ ಹೊರತಂದಿದ್ದಾರೆ. ೧೯೮೮ ರಲ್ಲಿ ಪಸ್ ಏ ಆಯಿನಾ (ಕನ್ನಡಿಯ ಹಿಂದೆ ಕಂಡದ್ದು) ಪ್ರಕಟಣೆ ಆಗಿದೆ.
೧೯೯೧ ರಲ್ಲಿ ಹಿಸಾರ್ ಏ ಬೇ ದರ್ ಓ ದೀವಾರ್ (ಬಾಗಿಲು ಇಲ್ಲದ ಗೋಡೆಯ ಕೋಟೆ) ಪ್ರಕಟಣೆ ಆಗಿದೆ.
೧೯೯೬ ರಲ್ಲಿ ಆಧಾ ದಿನ ಆಧಿ ರಾತ್ (ಅರ್ಧ ದಿನ ಅರ್ಧ ರಾತ್ರಿ) ಪ್ರಕಟಣೆ ಆಗಿದೆ.
೨೦೦೧ ರಲ್ಲಿ ಫನಾ ಭಿ ಏಕ್ ಶರಾಬ್ (ಮರಣ ಕೂಡಾ ಒಂದು ಮದ್ಯವೇ) ಪ್ರಕಟಣೆ ಆಗಿದೆ.
೨೦೦೭ ರಲ್ಲಿ ದೂಸ್ರಿ ಜಿಂದಗಿ (ಎರಡನೆಯ ಬದುಕು) ಪ್ರಕಟಣೆ ಆಗಿದೆ. ದೂಸ್ರಿ ಜಿಂದಗಿ ೧೯೮೮ ರಿಂದ ೨೦೦೧ ರವರೆಗಿನ ಅವರ ಸಮಗ್ರ ಕವಿತೆಗಳ ಸಂಪುಟ ಆಗಿದೆ.

ಕರಾಚಿ ಸಾಹಿತ್ಯ ಸಮ್ಮೇಳನ, ಫೈಜ಼್ ಅಂತರ್ ರಾಷ್ಟ್ರೀಯ ಸಾಹಿತ್ಯ ಸಮ್ಮೇಳನ ಹೀಗೆ ಹಲವು ಗೋಷ್ಠಿಗಳಲ್ಲಿ ಮುಖ್ಯ ಭಾಷಣಕಾರರಾಗಿ, ನಿರ್ವಾಹಕಿಯಾಗಿ ಕಾರ್ಯ ನಿರ್ವಹಿಸಿದ ಹಿರಿಮೆ ಯಾಸ್ಮೀನ್ ರದ್ದು.

ಪ್ರಶಸ್ತಿ
ಸಾಹಿತ್ಯ ಶಿಕ್ಷಣ ಮತ್ತು ಅನುವಾದ ಹೀಗೆ ಮೂರು ವಿವಿಧ ಕಾರ್ಯರಂಗದಲ್ಲಿ ತಮ್ಮನ್ನು ತೊಡಗಿಸಿಕೊಂಡಿರುವ  ಯಾಸ್ಮೀನ್ ರಿಗೆ ಹಲವು ಪ್ರಶಸ್ತಿಗಳು  ಸಂದಿವೆ.
ಅವುಗಳಲ್ಲಿ ಮುಖ್ಯವಾದದ್ದು  ಡಾಕ್ಟರ್ ಅಲ್ಲಮ ಮೊಹಮ್ಮದ್ ಇಕ್ಬಾಲ್ ಪ್ರಶಸ್ತಿ. ೨೦೦೮ ರಲ್ಲಿ ತಂಗ ಇಂತಿಯಾಜ್ ಪ್ರಶಸ್ತಿಯನ್ನು ೨೦೧೮ ರಲ್ಲಿ ಪಾಕಿಸ್ತಾನ ಸರ್ಕಾರದಿಂದ ಸಾಹಿತ್ಯ ಕೊಡುಗೆಗೆ ನೀಡಲಾಗಿದೆ ೨೦೦೬ ಮಾರ್ಚ್ ೮ ರಂದು ಅಂತರಾಷ್ಟ್ರೀಯ ಮಹಿಳಾ ದಿನದಂದು ಪಾಕಿಸ್ತಾನದ ಪಂಜಾಬ್ ರಾಜ್ಯ ಸರ್ಕಾರ ಫಾತಿಮಾ ಸಾಹಿತ್ಯ ನೀಡಿ ಗೌರವಿಸಿದೆ. 2001ರಲ್ಲಿ ಕವನ ಸಂಕಲನಕ್ಕೆ ಅಹ್ಮದ್ ನದೀಂ ಕಾಸ್ಮಿ ಪ್ರಶಸ್ತಿ ನೀಡಿ ಗೌರವಿಸಲಾಗಿದೆ ಯಾಸ್ಮಿನ್ ಹಮೀದ್ ರವರು ದಿನಪತ್ರಿಕೆಯಲ್ಲಿ ಪ್ರತಿ ತಿಂಗಳು ಹೊಸ ಪುಸ್ತಕಗಳು ಲೇಖಕರು ಲೇಖನವನ್ನು ಪ್ರಕಟಿಸುತ್ತಾರೆ.  ಯಾಸ್ಮಿನ್ ಇಂಗ್ಲೀಷ್ ಭಾಷೆಯಿಂದ ಹಲವು ಕವನಗಳನ್ನು ಉರ್ದು ಭಾಷೆಗೆ ಅನುವಾದ ಮಾಡಿದ್ದಾರೆ.

ಉಲ್ಲೇಖಗಳು

ಲೇಖಕಿಯರು
ಪಾಕಿಸ್ತಾನ
ಮಿನ್ ಥು ವುನ್

ತಿರಿ ಪ್ಯಾಂಚಿ ಮಿನ್ ಥು ವುನ್(೧೦ ಫೆಬ್ರವರಿ ೧೯೦೯ - ೧೫ ಆಗಸ್ಟ್ ೨೦೦೪) ಬರ್ಮಾ ದೇಶದ ಕವಿ ಮತ್ತು ಲೇಖಕ. ಖಿತ್ ಸಾನ್ (ಪರೀಕ್ಷೆಯ ಸಮಯಗಳು) ಎಂಬ ಹೊಸ ಸಾಹಿತ್ಯ ಚಳುವಳಿ ಅನ್ನು ಶುರು ಮಾಡಿದ ಧೀಮಂತರು. ೨೦೧೬ ರಿಂದ ೨೦೧೮ ರವರೆಗೆ ಬರ್ಮಾ ದೇಶದ ಅಧ್ಯಕ್ಷರಾಗಿದ್ದ ಥಿನ್ ಕ್ಯಾವ್, ಮಿನ್ ಥು ವುನ್ ರ ಪುತ್ರ.

ಬಾಲ್ಯ
ಇವರು ಮಾವುಂಗ್ ವುನ್ ಎಂದ ಹೆಸರಿನಿಂದ ೧೯೦೯ ರಲ್ಲಿ ಬರ್ಮಾ ದೇಶದ ಮೊನ್ ಪ್ರಾಂತ್ಯದಲ್ಲಿ ಜನಿಸಿದರು. ೨೦ನೆ ವರ್ಷದಲ್ಲಿ ರಂಗೂನ್ ಕಾಲೇಜು ಸೇರಿದರು.ರಂಗೂನ್ ಕಾಲೇಜಿನ ವಾರಪತ್ರಿಕೆಗೆ ಕವಿತೆಗಳನ್ನು ಬರೆಯಲು ಶುರು ಮಾಡಿದರು. ಅಲ್ಲಿ ಪೆ ಮಾವುಂಗ್ ಥಿನ್ ಜ಼್ಾವ್ಗ್ಯಿ ಮೊದಲಾದ ಕವಿಗಳ ಪರಿಚಯ ಥು ವುನ್ ರಿಗೆ ಆಯಿತು. ಬರ್ಮಾ ರಿಸರ್ಚ್ ಸೊಸೈಟಿ ಸ್ಥಾಪಕರಾದ ಜೆ ಎಸ್ ಫರ್ನಿವಾಲ್ ಪರಿಚಯ ಥು ವುನ್ ರಿಗೆ ಆಯಿತು. ಜೆ ಎಸ್ ಫರ್ನಿವಾಲ್ ಬೆಂಬಲದಿಂದ ಗಂದಾ ಲವ್ಕಾ (ಪುಸ್ತಕ ಪ್ರಪಂಚ) ಎಂಬ ಪತ್ರಿಕೆಯನ್ನು ಆರಂಭ ಮಾಡಿದರು. ತಮ್ಮ ಪುಟ್ಟ ವಾಕ್ಯಗಳ ವಿಭಿನ್ನ ಶೈಲಿ ಮತ್ತು ಸಾಂಪ್ರದಾಯಿಕ ಶಬ್ದ ಪ್ರಯೋಗದ ಮೂಲಕ ಥು ವುನ್ ಹೆಸರು ಮಾಡಿದರು. 

೧೯೩೫ರಲ್ಲಿ ಮಿನ್ ಥು ವುನ್ ಬರ್ಮಾ ಸಾಹಿತ್ಯದಲ್ಲಿ ಉನ್ನತ ಪದವಿ ಪಡೆದರು. ಆಕ್ಸ್ ಫರ್ಡ್  ವಿಶ್ವವಿದ್ಯಾಲಯದಲ್ಲಿ ಓದಲು ತೆರಳಿದ ಮಿನ್ ಥು ವುನ್, ೧೯೩೯ರಲ್ಲಿ ಸಾಹಿತ್ಯದಲ್ಲಿ ಪದವಿ ಪಡೆದರು.

ಕುಟುಂಬ
ಸೇನಾಧಿಕಾರಿ ಕರ್ನಲ್ ಉ ಲ್ವಿನ್ ಪುತ್ರಿ ಸು ಸು ಲ್ವಿನ್ ರನ್ನು ತಮ್ಮ ಪುತ್ರ ಥಿನ್ ಕ್ಯಾವ್ ರಿಗೆ ೧೯೭೩ರಲ್ಲಿ ಮದುವೆ ನಿಕ್ಕಿ ಮಾಡಿದ ಮಿನ್ ಥು ವುನ್, ಟೀಕೆಗೆ ಒಳಗಾದರು.ಸು ಸು ಲ್ವಿನ್, ಉ ಲ್ವಿನ್, ಥಿನ್ ಕ್ಯಾವ್ ಎಲ್ಲರೂ ನ್ಯಾಷನಲ್ ಲೀಗ್ ಫಾರ್ ಡೆಮಾಕ್ರಸಿ (ಎನ್ ಎಲ್ ಡಿ) ಪಕ್ಷದ ಸದಸ್ಯರಾಗಿ ಚುನಾವಣೆಗೆ ನಿಂತು ಸಂಸತ್ ಸದಸ್ಯರಾದರು. ಕುಟುಂಬ ರಾಜಕಾರಣದ ಆರೋಪಕ್ಕೆ ಹೆಗಲು ನೀಡಬೇಕಾಗಿ ಬಂತು.

ಪುಸ್ತಕಗಳು
ಮುಆಂಗ್ ಖ್ವೇ ಗಾಗಿ ನರ್ಸರಿ ಹಾಡುಗಳು ಎಂಬ ೧೨ ಬರ್ಮಾ ಭಾಷೆಯ ಕವನ ಗುಚ್ಛವನ್ನು ೧೯೪೨ರಲ್ಲಿ ಮಿನ್ ಥು ವುನ್ ಬರೆದರು. ೬೦ ವರ್ಷಗಳ ನಂತರ ಕೂಡಾ ಮರು ಮುದ್ರಣ ಕಂಡ ಪುಸ್ತಕ ಇದು ಎಂಬ ಹೆಗ್ಗಳಿಕೆಗೆ ಪಾತ್ರವಾಗಿದೆ.
ಮರದ ಕಾಂಡ ಮತ್ತು ಅರಳು ಮೊಗ್ಗುಗಳು ಎಂಬ ಪುಸ್ತಕ ೧೯೬೫ರಲ್ಲಿ ಪ್ರಕಟವಾಯಿತು. ಬರ್ಮಾದ ಬದುಕು ಮತ್ತು ಪತ್ರಗಳು ಎಂಬ ೧೯೬೫ರ ಪುಸ್ತಕ ಬಲು ಜನಪ್ರಿಯ ಆಯಿತು. ೧೯೬೮ರಲ್ಲಿ ಕಟು ಮಾವಿನ ಬುಡ ಎಂಬ ಪುಸ್ತಕ ಮಿನ್ ಥು ವುನ್ ರಿಗೆ ಬಲು ಜನಪ್ರಿಯತೆ ನೀಡಿತು.
ಮಿನ್ ಥು ವುನ್, ತಮ್ಮ ಜನಪರ ನಿಲುವುಗಳ ಮೂಲಕ, ೧೯೩೦ರಲ್ಲಿ ಖಿತ್ ಸಾನ್ (ಪರೀಕ್ಷೆಯ ಸಮಯಗಳು) ಎಂಬ ಹೊಸ ಸಾಹಿತ್ಯ ಚಳುವಳಿ ಹುಟ್ಟು ಹಾಕಿದರು. ಆಂಗ್ಲ ಸಾಹಿತ್ಯದ ದಟ್ಟ ಪ್ರಭಾವವನ್ನು ಬರ್ಮಾ ಭಾಷೆಯ ಮೇಲೆ ಹೇರಿದ ಖಿತ್ ಸಾನ್ ೨೦ ಶತಮಾನದ ಮೊದಲ ಸಾಹಿತ್ಯ ಚಳುವಳಿ ಎಂದು ಹೆಸರಾಯಿತು.

ಹೆಗ್ಗಳಿಕೆ
ಮಿನ್ ಥು ವುನ್ ಮೊನ್-ಬರ್ಮಾ ಭಾಷೆ ನಿಘಂಟು ಮತ್ತು ಪಾಲಿ-ಬರ್ಮಾ ಭಾಷೆ ನಿಘಂಟು ರಚಿಸಿದರು. ಅಂಧರಿಗಾಗಿ ಬ್ರೇಲ್ ಲಿಪಿಯನ್ನು ಬರ್ಮಾ ಭಾಷೆಯಲ್ಲಿ ರಚಿಸಿದರು.

ರಾಜಕೀಯ
ರಾಜಕೀಯದ ಸೆಳೆತ ಮಿನ್ ಥು ವುನ್ ರನ್ನು ೧೯೯೦ರಲ್ಲಿ ಬರ್ಮಾ ಸಂಸತ್ ಚುನಾವಣೆಗೆ ನಿಲ್ಲಲು ಪ್ರೇರೇಪಣೆ ನೀಡಿತು. ನ್ಯಾಷನಲ್ ಲೀಗ್ ಫಾರ್ ಡೆಮಾಕ್ರಸಿ (ಎನ್ ಎಲ್ ಡಿ) ಪಕ್ಷದ ಸದಸ್ಯರಾಗಿ ಚುನಾವಣೆಗೆ ನಿಂತ ಮಿನ್ ಥು ವುನ್, ೧೯೯೮ರಲ್ಲಿ ಬರ್ಮಾ ಸೇನೆಯ ಕಾಕದೃಷ್ಟಿಗೆ ಒಳಗಾಗಿ ರಾಜೀನಾಮೆ ನೀಡ ಬೇಕಾಯಿತು. ಮಿನ್ ಥು ವುನ್ ರ ಎಲ್ಲಾ ಪುಸ್ತಕಗಳನ್ನು ಬರ್ಮಾ ಸೇನೆ ನಿಷೇಧ ಮಾಡಿತು. ಜೂನ್ ೧೯೯೫ರಲ್ಲಿ ಸಪೇ ಗ್ಯಾ ನೇ ಎಂಬ ಸಾಹಿತ್ಯ ಪತ್ರಿಕೆ ತನ್ನ ಸಂಚಿಕೆಯನ್ನು ಮಿನ್ ಥು ವುನ್ ರಿಗೆ ಅರ್ಪಿಸಿ ಪ್ರಕಟಣೆ ಮಾಡಿರು. ಬರ್ಮಾ ಸೇನೆ, ಆ ಸಂಚಿಕೆಯನ್ನೇ ನಿಷೇಧಕ್ಕೆ ಒಳಪಡಿಸಿತು. ಇಷ್ಟಾದರೂ ಸಹಿತ ತನ್ನ ನಿಲುವಿನಲ್ಲಿ ಕೊಂಚ ಕೂಡಾ ಬದಲಾವಣೆ ಮಾಡಿಕೊಳ್ಳಲು ಮಿನ್ ಥು ವುನ್ ನಿರಾಕರಿಸಿದರು.  ೧೫ ಆಗಸ್ಟ್ ೨೦೦೪ರಂದು, ತಮ್ಮ ೯೫ನೆಯ ವಯಸ್ಸಿನಲ್ಲಿ ಮಿನ್ ಥು ವುನ್ ಅಸು ನೀಗಿದರು.

ಉಲ್ಲೇಖ

ಬರ್ಮಾ ಕ್ರಾಂತಿಕಾರಿಗಳು
ಏಷ್ಯಾ ಖಂಡ
ಬ್ರಹ್ಮ ಮಂದಿರ, ಪುಷ್ಕರ್

ಜಗತ್‍ಪಿತಾ ಬ್ರಹ್ಮ ಮಂದಿರ ಭಾರತದ ರಾಜಸ್ಥಾನ ರಾಜ್ಯದ ಪುಷ್ಕರ್‌ನಲ್ಲಿ ಸ್ಥಿತವಾಗಿರುವ ಒಂದು ಹಿಂದೂ ದೇವಾಲಯವಾಗಿದೆ. ಇದು ಪವಿತ್ರ ಪುಷ್ಕರ್ ಸರೋವರದ ಹತ್ತಿರವಿದೆ. ಇದರ ದಂತಕಥೆಯು ಈ ಸರೋವರದೊಂದಿಗೆ ಅಚ್ಚಳಿಯದ ಸಂಪರ್ಕವನ್ನು ಹೊಂದಿದೆ. ಈ ದೇವಾಲಯವು ಭಾರತದಲ್ಲಿ ಹಿಂದೂ ಸೃಷ್ಟಿಕರ್ತ-ದೇವರಾದ ಬ್ರಹ್ಮನಿಗೆ ಸಮರ್ಪಿತವಾದ ಕೆಲವೇ ಕೆಲವು ದೇವಾಲಯಗಳಲ್ಲಿ ಒಂದಾಗಿದೆ ಮತ್ತು ಅವುಗಳಲ್ಲಿ ಪ್ರಮುಖವಾದದ್ದು.

ದೇವಾಲಯದ ರಚನೆಯು 14 ನೇ ಶತಮಾನಕ್ಕೆ ಸೇರಿದ್ದೆಂದು ಕಾಲನಿರ್ಧಾರ ಮಾಡಲಾಗಿದೆ. ಭಾಗಶಃ ನಂತರ ಮರುನಿರ್ಮಿಸಲಾಗಿದೆ. ದೇವಾಲಯವು ಅಮೃತಶಿಲೆ ಮತ್ತು ಕಲ್ಲಿನ ಚಪ್ಪಡಿಗಳಿಂದ ರಚಿಸಲ್ಪಟ್ಟಿದೆ. ಇದು ವಿಶಿಷ್ಟವಾದ ಕೆಂಪು ಶಿಖರ ಮತ್ತು ಹಂಸ ಪಕ್ಷಿಯ ಅಲಂಕಾರಿಕ ಸಂಕೇತವನ್ನು ಹೊಂದಿದೆ. ದೇವಾಲಯದ ಗರ್ಭಗೃಹವು ನಾಲ್ಕು ತಲೆಯ ಬ್ರಹ್ಮ ಮತ್ತು ಅವನ ಪತ್ನಿ ಗಾಯತ್ರಿ (ವೇದಗಳ ದೇವತೆ) ಯ ವಿಗ್ರಹವನ್ನು ಹೊಂದಿದೆ. ಈ ದೇವಾಲಯದ ಆಡಳಿತವನ್ನು ಸನ್ಯಾಸಿ (ತಪಸ್ವಿ) ಪಂಥದ ಪುರೋಹಿತಶಾಹಿಯು ನಿರ್ವಹಿಸುತ್ತದೆ. ಕಾರ್ತಿಕ ಪೂರ್ಣಿಮೆಯಂದು ಬ್ರಹ್ಮನಿಗೆ ಸಮರ್ಪಿತವಾದ ಹಬ್ಬವನ್ನು ಆಚರಿಸಲಾಗುತ್ತದೆ. ಆಗ ಹೆಚ್ಚಿನ ಸಂಖ್ಯೆಯ ಯಾತ್ರಿಕರು ಪವಿತ್ರ ಸರೋವರದಲ್ಲಿ ಸ್ನಾನ ಮಾಡಿದ ನಂತರ  ದೇವಸ್ಥಾನಕ್ಕೆ ಭೇಟಿ ನೀಡುತ್ತಾರೆ.

ಉಲ್ಲೇಖಗಳು

ಹೊರಗಿನ ಕೊಂಡಿಗಳು 

 Read Details about Pushkar temples

ರಾಜಸ್ಥಾನ
ದೇವಾಲಯಗಳು
ಕ್ಯಾ ಸು

ಕ್ಯಾ ಸು ಬರ್ಮಾ ದೇಶದ ಖ್ಯಾತ ಚಲನಚಿತ್ರ ಮತ್ತು ಟಿವಿ ನಟ ಮತ್ತು ಗಾಯಕ.

ಬಾಲ್ಯ
ಕ್ಯಾ ಸು ೧೯೮೭ರ ಡಿಸೆಂಬರ್ ೧೨ ರಂದು ಬರ್ಮಾ ದೇಶದ ಬಾಗೋ ಪ್ರಾಂತ್ಯದ ತವುಂಗೋ ಎಂಬಲ್ಲಿ ಜನಿಸಿದರು. ಇವರ ತಾಯಿ ಆಯೆ ಆಯೆ ಖೇಂಗ್. ಇವರ ತಂದೆ ತೇಯಿನ್ ಆಂಗ್.
ಇವರ ಅಣ್ಣ ಖ್ಯಾತ ಗಾಯಕ ಮತ್ತು ಕವಿ ಹಿವಾನ್ ಪೇಂಗ್. 
ಕ್ಯಾ ಸು ೨೦೦೨ರವರೆಗೆ ತವುಂಗೋನಲ್ಲಿನ ಬಿ ಇ ಹೆಚ್ ಎಸ್ ಶಾಲೆಯಲ್ಲಿ ಕಲಿತರು. ೨೦೦೮ರಲ್ಲಿ ತವುಂಗೋ ವಿಶ್ವವಿದ್ಯಾಲಯದಲ್ಲಿ ಪ್ರಾಣಿ ಶಾಸ್ತ್ರ ವಿಷಯದಲ್ಲಿ ಬೆ ಎಸ್ಸಿ ಪದವಿ ಪಡೆದರು. ವಿಜ್ಞಾನ ವಿಷಯದಲ್ಲಿ ಪದವಿ ಪಡೆದಾಗಿಯೂ, ನಟನೆಗೆ ಇಳಿದ ಹಿರಿಮೆ ಕ್ಯಾ ಸು ರದ್ದು.

ವೃತ್ತಿ
೨೦೧೨ರಲ್ಲಿ ಕ್ಯಾ ಸು ನಟನಾ ತರಬೇತಿ ಪಡೆದು ಫಾರ್ ಎವೆರ್ ಸಂಸ್ಥೆಗೆ ಸೇರಿದರು.
೨೦೧೪ರಲ್ಲಿ ಎಂ ಆರ್ ಟಿ ವಿ ಚಾನೆಲ್ಲಿನಲ್ಲಿ ಪ್ರಸಾರವಾದ ಫಾರ್ ಎವೆರ್ ಮಂಡಾಲೇ ಎಂಬ ಚಿತ್ರದಲ್ಲಿ ನಟಿಸಿದರು. https://en.m.wikipedia.org/wiki/Forever_Mandalay ಮಂಡಾಲೇ ಜೈಲಿಗೆ ಹೆಸರುವಾಸಿ ಆಗಿರುವ ಜಾಗದ ಹೆಸರು ಹೊಂದಿದ್ದ ಈ ಸರಣಿಯು, ವೃದ್ಧ ದಂಪತಿಯ ಬಗ್ಗೆ ಸರ್ವಕಾಲೀನ ಪ್ರೀತಿಯನ್ನು ಸಾರಿತು. ೩೦ ಭಾಗಗಳ ಈ ಟಿವಿ ಸರಣಿ 

ಇದರ ಬೆನ್ನಲ್ಲೇ  ಕ್ಯಾ ಸು ಹಲವು ಟಿವಿ ಸರಣಿಯಲ್ಲಿ ಅವಕಾಶ ಗಿಟ್ಟಿಸಿದರು.
ಹ್ಯಾಪಿ ಬೀಚ್ ಎಂಬ ಹಾಸ್ಯ  ಸರಣಿಯಲ್ಲಿ ನಟಿಸಿ ಕ್ಯಾ ಸು ಬಲು ಜನಪ್ರಿಯತೆ ಗಳಿಸಿದರು. ಅದೇ ವರ್ಷ ಕ್ಯಿ ಜ಼್ಾವ್ ಟೆಟ್ ಜೊತೆಗೆ ಪ್ಲವರ್ಸ್ ಅಂಡ್ ಬಟರ್ ಫ್ಲೈಸ್ ಎಂಬ ಇನ್ನೊಂದು ಹಾಸ್ಯ  ಸರಣಿಯಲ್ಲಿ ನಟಿಸಿ ಕ್ಯಾ ಸು ಹೆಸರು ಮಾಡಿದರು.

೨೦೧೫ರಲ್ಲಿ ಪಾನ್ ನು ಥ್ವೇ ಎಂಬ ಟಿವಿ ಸರಣಿಯಲ್ಲಿ ಮ್ಯಾಟ್ ಥು ಕ್ಯಾ ಜೊತೆಗೆ ಕ್ಯಾ ಸು ನಟಿಸಿದರು. ೨೦೧೬ರಲ್ಲಿ ಲು ಯೀ ಚುನ್ ಎಂಬ ನಾಟಕ ಸರಣಿಯಲ್ಲಿ ಗಂಭೀರ ಪಾತ್ರ ನಿರ್ವಹಿಸಿ ಹೆಸರು ಮಾಡಿದರು. ಇದರ ನಂತರ, ಕ್ಯಾ ಸು ರಿಗೆ ಅಭಿನಯಕ್ಕೆ ಒತ್ತು ನೀಡುವ ಪಾತ್ರಗಳು ಹೆಚ್ಚು ಸಿಕ್ಕವು.

ಊ ಯಿನ್ ಮ್ಹು ಫಿಟ್ ಫು ಚಿನ್ ಥೇ ಎಂಬ ಧಾರಾವಾಹಿಯಲ್ಲಿ ಹೈನ್ ಟೆಟ್ ಜೊತೆ ನಟಿಸಿದ ಕ್ಯಾ ಸು, ದೊಡ್ಡ ಹೆಸರು ಮಾಡಿದರು.

೨೦೧೮ರಲ್ಲಿ ಕ್ಯಾ ಸು, ಫಾಯ್ ಶ್ವಿನ್ ಚಿನ್ ವಿಟ್ ನ್ಯಿನ್ ಎಂಬ ಸರಣಿಯಲ್ಲಿ ನಟಿಸಿದರು. ಈ ಸರಣಿಯಲ್ಲಿ ಜನಪ್ರಿಯ ನಟ ಯಮೋನೇ ನಾಯಿಂಗ್ ಜೊತೆ ನಟಿಸುವ ಅವಕಾಶ ಕ್ಯಾ ಸು ರಿಗೆ ದೊರಕಿತು. ಅದೇ ವರ್ಷ ಶೆವ್ ಫೋ ಸಾರ್ ಸೊನೆ ಯಾತ್ ಮ್ಯಾಯ್ ಧಾರಾವಾಹಿಯಲ್ಲಿ ಚ್ಯು ಲೇಯ್ ಜೊತೆ ನಟಿಸಿದರು. 
ವರ್ಷದ ಕಡೆಯಲ್ಲಿ ಟಾಕ್ಸಿಕ್ ಎಂಬ ಸಾಹಸಮಯ ಧಾರಾವಾಹಿಯಲ್ಲಿ ಸಾಹಸ ಭರಿತ ದೃಶ್ಯಗಳಲ್ಲಿ ನಟಿಸಿ, ಹೆಸರುವಾಸಿ ಆದರು.

೨೦೧೮ರಲ್ಲಿ ಹಾಸ್ಯ ಟಿವಿ ಸರಣಿ ಪ್ಯಾವ್ ಶ್ವಿನ್ ವಿಟ್ ನ್ಯಿನ್ ನಲ್ಲಿ  ವಿಂಟ್ ಯಮೋನೆ ನಾಯಿಂಗ್ https://www.instagram.com/wintyamonenaing/ ಜೊತೆ ನಟಿಸಿ ಹೆಸರು ಗಳಿಸಿದರು.
೨೦೧೯ರ ಜನಪ್ರಿಯ ಸಾಹಸಮಯ ಧಾರಾವಾಹಿ ರೂಂ‌ ನಂಬರ್ ನಲ್ಲಿ ನಟಿಸಿದ ಕ್ಯಾ ಸು, ೨೦೨೦ರಲ್ಲಿ ಮಿಲಿಟರಿ ಹಿನ್ನೆಲೆ ಉಳ್ಳ ಲೆಜೆಂಡ್ಸ್ ಆಫ್ ವಾರಿಯರ್ಸ್ ಎಂಬ ಟಿವಿ ಸರಣಿಯಲ್ಲಿ ಯೋಧನ ಪಾತ್ರ ಮಾಡಿದರು. ಕರೋನಾ ಮುಂಚೆ ಸಿದ್ಧವಾದ ಈ ಟಿವಿ ಸರಣಿ ಬಲು ಜನಪ್ರಿಯ ಆಯಿತು.

ಚಲನಚಿತ್ರ ನಟರು
ಲೌರಿಯಾ ನಂದನ್‍ಗಢ್

ಲೌರಿಯಾ ನಂದನ್‌ಗಢ್ (ಅಥವಾ ಲೌರಿಯಾ ನವಂದ್‌ಗಢ್) ಉತ್ತರ ಭಾರತದ ಬಿಹಾರ ರಾಜ್ಯದ ಪಶ್ಚಿಮ ಚಂಪಾರನ್ ಜಿಲ್ಲೆಯಲ್ಲಿರುವ ನಗರ ಅಥವಾ ಪಟ್ಟಣವಾಗಿದೆ. ಇದು ಬುರ್ಹಿ ಗಂಡಕ್ ನದಿಯ ದಡದ ಹತ್ತಿರ ಸ್ಥಿತವಾಗಿದೆ . ಇಲ್ಲಿ ನಿಂತಿರುವ ಅಶೋಕನ ಒಂದು ಸ್ತಂಭದಿಂದ (ಲೌರ್) ಮತ್ತು ಸ್ತೂಪ ದಿಬ್ಬ ನಂದನ್‌ಗಢ್‍ನಿಂದ ಈ ಗ್ರಾಮವು ತನ್ನ ಹೆಸರನ್ನು ಪಡೆದುಕೊಂಡಿದೆ. ಇದು ಒಂದು ಐತಿಹಾಸಿಕ ತಾಣವಾಗಿದೆ. ಮೌರ್ಯರ ಕಾಲದ ಅವಶೇಷಗಳು ಇಲ್ಲಿ ಕಂಡುಬಂದಿವೆ.

ಲೌರಿಯಾ ಮೂರು ಸಾಲುಗಳಲ್ಲಿ 15 ಸ್ತೂಪ ದಿಬ್ಬಗಳನ್ನು ಹೊಂದಿದ್ದು, ಪ್ರತಿ ಸಾಲು 600 ಮೀ ಗಿಂತ ಎತ್ತರವಿದೆ; ಮೊದಲ ಸಾಲು ಸ್ತಂಭದ ಬಳಿ ಪ್ರಾರಂಭವಾಗಿ ಪೂರ್ವದಿಂದ ಪಶ್ಚಿಮಕ್ಕೆ ಹೋಗುತ್ತದೆ, ಆದರೆ ಇತರ ಎರಡು ಸಾಲುಗಳು ಅದಕ್ಕೆ ಲಂಬ ಕೋನಗಳಲ್ಲಿವೆ ಮತ್ತು ಪರಸ್ಪರ ಸಮಾನಾಂತರವಾಗಿವೆ.

ಅಶೋಕನ ಕಂಬ 
ಹಳ್ಳಿಯಿಂದ ಅರ್ಧ ಕಿಲೋಮೀಟರ್‌ಗಿಂತ ಕಡಿಮೆ ದೂರದಲ್ಲಿ ಮತ್ತು ದಿಬ್ಬದಿಂದ 2 ಕಿ.ಮೀ ದೂರದಲ್ಲಿ ಅಶೋಕನ ಪ್ರಸಿದ್ಧ ಸ್ತಂಭವಿದೆ. ಇದು 32 ಅಡಿಗಿಂತ(10 ಮೀ) ಹೆಚ್ಚು ಎತ್ತರವಿರುವ ನಯಗೊಳಿಸಿದ ಮರಳುಗಲ್ಲಿನ ಒಂದೇ ಖಂಡವಾಗಿದೆ. ಮೇಲ್ಭಾಗವು ಗಂಟೆಯಾಕಾರವಿದ್ದು ಅಲಂಕೃತ ಬ್ರಾಹ್ಮಿ ಹೆಬ್ಬಾತುಗಳುಳ್ಳ ವೃತ್ತಾಕಾರದ ಅಬ್ಯಾಕಸ್‍ನೊಂದಿಗೆ ಇದ್ದು ಸಿಂಹದ ಪ್ರತಿಮೆಗೆ ಆಧಾರ ಒದಗಿಸುತ್ತದೆ.

ಉಲ್ಲೇಖಗಳು 

ಬಿಹಾರ
ಮೌರ್ಯರ ಕಲೆ
ಬ್ಞಾಕೆ ಬಿಹಾರಿ ದೇವಾಲಯ

ಶ್ರೀ ಬ್ಞಾಕೆ ಬಿಹಾರಿ ಮಂದಿರವು ಭಾರತದ ಉತ್ತರ ಪ್ರದೇಶ ರಾಜ್ಯದ ಮಥುರಾ ಜಿಲ್ಲೆಯಲ್ಲಿನ ಪವಿತ್ರ ನಗರವಾದ ವೃಂದಾವನದಲ್ಲಿ ಶ್ರೀಕೃಷ್ಣನಿಗೆ ಸಮರ್ಪಿತವಾದ ಹಿಂದೂ ದೇವಾಲಯವಾಗಿದೆ . ಇದು ಶ್ರೀ ರಾಧಾ ವಲ್ಲಭ ದೇವಸ್ಥಾನದ ಬಳಿ ಸ್ಥಿತವಾಗಿದೆ. ಬ್ಞಾಕೆ ಬಿಹಾರಿ ಜಿ ಯನ್ನು ಮೂಲತಃ ನಿಧಿವನದಲ್ಲಿ ಪೂಜಿಸಲಾಗುತ್ತಿತ್ತು. ಬ್ಞಾಕೆ ಎಂದರೆ "ಮೂರು ಸ್ಥಳಗಳಲ್ಲಿ ಬಾಗಿರುವ" ಮತ್ತು ಬಿಹಾರಿ ಎಂದರೆ "ಆನಂದಿಸುವವನು"

ಶ್ರೀಕೃಷ್ಣನ ವಿಗ್ರಹವು ತ್ರಿಭಂಗ ಭಂಗಿಯಲ್ಲಿ ನಿಂತಿದೆ. ಸ್ವಾಮಿ ಹರಿದಾಸರು ಮೂಲತಃ ಈ ಭಕ್ತಿ ಮೂರ್ತಿಯನ್ನು ಕುಂಜ್-ಬಿಹಾರಿ ಎಂಬ ಹೆಸರಿನಡಿ ಪೂಜಿಸುತ್ತಿದ್ದರು ("ವೃಂದಾವನದ ತೋಪುಗಳಲ್ಲಿ (ಕುಂಜ್) ಆನಂದಿಸುವವನು").

ಬ್ಞಾಕೆ ಬಿಹಾರಿ ದೇವಾಲಯವನ್ನು ಸ್ವಾಮಿ ಹರಿದಾಸರು (ದ್ವಾಪರಯುಗದಲ್ಲಿ ಲಲಿತಾ ಸಖಿ) ಸ್ಥಾಪಿಸಿದರು. ಇವರು ಪ್ರಸಿದ್ಧ ಗಾಯಕ ತಾನ್ಸೇನ್‌ನ ಗುರುಗಳು. ಪದವನ್ನು ಹಾಡಿದಾಗ ಸ್ವರ್ಗದ ದಂಪತಿಗಳಾದ ಶ್ಯಾಮಾ-ಶ್ಯಾಮ್ (ರಾಧಾ ಕೃಷ್ಣ) ಅವರ ಮತ್ತು ಅವರ ಭಕ್ತರ ಮುಂದೆ ಕಾಣಿಸಿಕೊಂಡರು. ಶ್ರೀ ಸ್ವಾಮಿ ಜಿ ಅವರ ಕೋರಿಕೆಯ ಮೇರೆಗೆ ದಂಪತಿಗಳು ಒಂದಾಗಿ ವಿಲೀನಗೊಂಡು ಬ್ಞಾಕೆ ಬಿಹಾರಿ ವಿಗ್ರಹವು ಅಲ್ಲಿ ಕಾಣಿಸಿಕೊಂಡಿತು (ದೇವಾಲಯದಲ್ಲಿ ಕಂಡುಬರುವುದು ಇದೇ ವಿಗ್ರಹ). ವಿಗ್ರಹವನ್ನು ನಿಧಿವನದಲ್ಲಿ ಸ್ಥಾಪಿಸಲಾಯಿತು.

ಛಾಯಾಂಕಣ

ಉಲ್ಲೇಖಗಳು

ಹೊರಗಿನ ಕೊಂಡಿಗಳು 
 Official website
 True story of banke bihari Temple
 Shri Bankey Bihari Temple -thedivineindia.com
 https://darshan.yatradham.org/shreebankebiharitemple.html

ಉತ್ತರ ಪ್ರದೇಶ
ದೇವಾಲಯಗಳು
ಅಜ್ಮೇರ್ ಶರೀಫ್

ಅಜ್ಮೇರ್ ಶರೀಫ್ ದರ್ಗಾ, ಅಜ್ಮೇರ್ ದರ್ಗಾ, ಅಜ್ಮೇರ್ ಷರೀಫ್ ಅಥವಾ ದರ್ಗಾ ಷರೀಫ್ ಪೂಜ್ಯ ಸೂಫಿ ಸಂತ ಮೊಯಿನುದ್ದೀನ್ ಚಿಶ್ತಿಯ ಸೂಫಿ ದೇಗುಲವಾಗಿದೆ (ದರ್ಗಾ). ಇದು ಭಾರತದ ರಾಜಸ್ಥಾನದ ಅಜ್ಮೇರ್‌‌ನಲ್ಲಿದೆ. ಈ ಪವಿತ್ರಕ್ಷೇತ್ರದಲ್ಲಿ ಚಿಶ್ತಿಯ ಗೋರಿ (ಮಕ್ಬರಾ) ಇದೆ.

ಮಾರ್ಚ್ 1236 ರಲ್ಲಿ ಈ ಬೋಧಕನ ಮರಣದ ನಂತರದ ಶತಮಾನದಲ್ಲಿ ಮುಯಿನ್ ಅಲ್- ದಿನ್‍ನ ಸಮಾಧಿ (ದರ್ಗಾ) ಬಹಳವಾಗಿ ಪೂಜಿಸಲ್ಪಡುವ ಸ್ಥಳವಾಯಿತು. ಎಲ್ಲ ಸಾಮಾಜಿಕ ವರ್ಗಗಳ ಸದಸ್ಯರಿಂದ ಗೌರವಿಸಲ್ಪಟ್ಟ ಈ ಸಮಾಧಿಯನ್ನು ಈ ಯುಗದ ಪ್ರಮುಖ ಸುನ್ನಿ ಆಡಳಿತಗಾರರು ಬಹಳ ಗೌರವದಿಂದ ಕಂಡರು. ದೆಹಲಿಯ ಸುಲ್ತಾನ್ - ಸುಲ್ತಾನ್ ಅಲ್ತಮಷ್ 1332 ರಲ್ಲಿ ಸಂತನ ಸ್ಮರಣಾರ್ಥ ನೆನಪಿಸಿಕೊಳ್ಳೌ ಸಮಾಧಿಗೆ ಪ್ರಸಿದ್ಧ ಭೇಟಿ ನೀಡಿದನು. ಇದೇ ರೀತಿಯಲ್ಲಿ, ನಂತರದ ಮೊಘಲ್ ಸಾಮ್ರಾಟ ಅಕ್ಬರ್ (ಮರಣ: 1605) ತನ್ನ ಆಳ್ವಿಕೆಯಲ್ಲಿ ಹದಿನಾಲ್ಕು ಬಾರಿ ಈ ಪುಣ್ಯಕ್ಷೇತ್ರಕ್ಕೆ ಭೇಟಿನೀಡಿದನು. ಅವನು 1579 ರಲ್ಲಿ ಗೋರಿ (ದರ್ಗಾ) ಯ ಮುಖ್ಯಕೋಣೆಯನ್ನು ಪುನರ್ನಿರ್ಮಿಸಿದನು. ಜಹಾಂಗೀರ್, ಷಹಜಹಾನ್ ಮತ್ತು ಜಹಾನಾರಾ ನಂತರ ರಚನೆಯನ್ನು ನವೀಕರಿಸಿದರು.

ಛಾಯಾಂಕಣ

ಉಲ್ಲೇಖಗಳು

ಗ್ರಂಥಸೂಚಿ

ಹೆಚ್ಚಿನ ಓದಿಗೆ

ಹೊರಗಿನ ಕೊಂಡಿಗಳು 
 
 

ರಾಜಸ್ಥಾನ
ಪ್ರವಾಸಿ ಆಕರ್ಷಣೆಗಳು
ಗೀತಾಂಜಲಿ ರಾವ್

ಗೀತಾಂಜಲಿ ರಾವ್ (ಜನನ: 2005) ಒಬ್ಬ ಅಮೇರಿಕನ್ ಸಂಶೋಧಕಿ, ಲೇಖಕಿ ಮತ್ತು STEM ಪ್ರವರ್ತಕಿ.  ಅವರು 2017 ರಲ್ಲಿ "ಡಿಸ್ಕವರಿ ಎಜುಕೇಶನ್‌ 3 ಎಂ ಯಂಗ್ ಸೈಂಟಿಸ್ಟ್ ಚಾಲೆಂಜ್" ಗೆದ್ದರು. ಅವರ ಆವಿಷ್ಕಾರಗಳಿಗಾಗಿ ಫೋರ್ಬ್ಸ್ "30 U 30" ಎಂದು ಗುರುತಿಸಲ್ಪಟ್ಟರು. ತನ್ನ ಆವಿಷ್ಕಾರಗಳಿಗಾಗಿ ಮತ್ತು ಪ್ರಪಂಚದಾದ್ಯಂತ ಅವರು ನಡೆಸುವ ನಾವೀನ್ಯತೆ ಕಾರ್ಯಾಗಾರಗಳಿಗಾಗಿ 2020 ರಲ್ಲಿ ಟೈಮ್ ಟಾಪ್ ಯಂಗ್ ಇನ್ನೋವೇಟರ್ ಎಂದು ಹೆಸರಿಸಲ್ಪಟ್ಟಳು.  ಡಿಸೆಂಬರ್ 4, 2020 ರಂದು ಟೈಮ್ಸ್ ಮುಖಪುಟದಲ್ಲಿ, ಗೀತಾಂಜಲಿ ರಾವ್ ಅವರನ್ನು "ಕಿಡ್ ಆಫ್ ದ ಇಯರ್" (ವರ್ಷದ ಮಗು) ಎಂದು ಹೆಸರಿಸಿದೆ.

ಆರಂಭಿಕ ಜೀವನ

ಗೀತಾಂಜಲಿ ಕೊಲೊರಾಡೋದ ಲೋನ್ ಟ್ರೀ ಮೂಲದವರು.  ಅವರು STEM ಸ್ಕೂಲ್ ಹೈಲ್ಯಾಂಡ್ಸ್ ರಾಂಚ್ ನ ವಿದ್ಯಾರ್ಥಿನಿ. ಮುಂದೆ ಅವರು ಮ್ಯಾಸಚೂಸೆಟ್ಸ್ ಇನ್ಸ್ಟಿಟ್ಯೂಟ್ ಆಫ್ ಟೆಕ್ನಾಲಜಿಯಲ್ಲಿ ಜೆನೆಟಿಕ್ಸ್ ಮತ್ತು ಸಾಂಕ್ರಾಮಿಕ ರೋಗಶಾಸ್ತ್ರವನ್ನು ಅಧ್ಯಯನ ಮಾಡಲು ಬಯಸಿದ್ದಾರೆ. ಅವರು ಲಿಂಗ ವೇತನದ ಅಂತರದ ಬಗ್ಗೆ ಮಾತನಾಡಿ ಪ್ರಸಿದ್ಧಿಗಳಿಸಿದ್ದಾರೆ.

ವೃತ್ತಿ

ಸುದ್ದಿಗಳನ್ನು ನೋಡುವಾಗ ಗೀತಾಂಜಲಿ ಫ್ಲಿಂಟ್ ನೀರಿನ ಬಿಕ್ಕಟ್ಟಿನ ಬಗ್ಗೆ ಕೇಳಿದರು. ನೀರಿನಲ್ಲಿ ಸೀಸದ ಅಂಶವನ್ನು ಅಳೆಯುವ ವಿಧಾನಗಳಲ್ಲಿ ಅವರು ಆಸಕ್ತಿ ಹೊಂದಿದ್ದರು.  ಬ್ಲೂಟೂತ್ ಮೂಲಕ ಮಾಹಿತಿಯನ್ನು ಕಳುಹಿಸಬಲ್ಲ, ಇಂಗಾಲದ ನ್ಯಾನೊಟ್ಯೂಬ್‌ಗಳ ಆಧಾರದ ಮೇಲೆ ಅವರು ಒಂದು ಸಾಧನವನ್ನು ಅಭಿವೃದ್ಧಿಪಡಿಸಿದರು. ರಾವ್ 3M ನಲ್ಲಿ ಸಂಶೋಧನಾ ವಿಜ್ಞಾನಿ ಜೊತೆ ಸಹಕರಿಸಿದರು. 2017 ರಲ್ಲಿ ರಾವ್ ಡಿಸ್ಕವರಿ ಎಜುಕೇಶನ್ 3 ಎಂ ಯಂಗ್ ಸೈಂಟಿಸ್ಟ್ ಚಾಲೆಂಜ್ ಅನ್ನು ಗೆದ್ದರು ಮತ್ತು ಟೆಥಿಸ್ ಅವರ ಆವಿಷ್ಕಾರಕ್ಕಾಗಿ $25,000 ನೀಡಲಾಯಿತು. ಟೆಥಿಸ್ 9-ವೋಲ್ಟ್ ಬ್ಯಾಟರಿ, ಲೀಡ್ ಸೆನ್ಸಿಂಗ್ ಯುನಿಟ್, ಬ್ಲೂಟೂತ್ ವಿಸ್ತರಣೆ ಮತ್ತು ಪ್ರೊಸೆಸರ್ ಅನ್ನು ಒಳಗೊಂಡಿದೆ. ಇದು ಇಂಗಾಲದ ನ್ಯಾನೊಟ್ಯೂಬ್‌ಗಳನ್ನು ಬಳಸುತ್ತದೆ. ಇದರ ಪ್ರತಿರೋಧವು ಸೀಸದ ಉಪಸ್ಥಿತಿಯಲ್ಲಿ ಬದಲಾಗುತ್ತದೆ.  ಮ್ಯಾಸಚೂಸೆಟ್ಸ್ ಇನ್ಸ್ಟಿಟ್ಯೂಟ್ ಆಫ್ ಟೆಕ್ನಾಲಜಿ ವೆಬ್‌ಸೈಟ್ ಓದುವಾಗ ಅವರು ಕಾರ್ಬನ್ ನ್ಯಾನೊಟ್ಯೂಬ್‌ಗಳ ಬಗ್ಗೆ ಕಲಿತರು. ಟೆಥಿಸ್‌ನ ಸಾಮರ್ಥ್ಯವನ್ನು ಕಾರ್ಯಸಾಧ್ಯವಾದ ವಿಧಾನವಾಗಿ ತನಿಖೆ ಮಾಡಲು ವಿಜ್ಞಾನಿಗಳು ಮತ್ತು ವೈದ್ಯಕೀಯ ವೃತ್ತಿಪರರೊಂದಿಗೆ ಕೆಲಸ ಮಾಡಲು ಅವರು ಯೋಜಿಸಿದ್ದಾರೆ. ಅವರು 2018 ರ ಮೇಕರ್ಸ್ ಸಮ್ಮೇಳನದಲ್ಲಿ ತಮ್ಮ ಆಲೋಚನೆಯನ್ನು ಮಂಡಿಸಿದರು ಮತ್ತು ಇನ್ನೂ $ 25,000 ಗಳಿಸಿದರು. ಜನವರಿ 2019 ರ ಹೊತ್ತಿಗೆ, ಅವರು ಡೆನ್ವರ್ ನೀರಿನ ಸೌಲಭ್ಯದೊಂದಿಗೆ ಕೆಲಸ ಮಾಡುತ್ತಿದ್ದರು ಮತ್ತು ಮುಂದಿನ ಎರಡು ವರ್ಷಗಳಲ್ಲಿ ಮೂಲಮಾದರಿಯನ್ನು ಹೊಂದುವ ಭರವಸೆ ಹೊಂದಿದ್ದಾರೆ.

ಅವರು 3 ಬಾರಿ ಟೆಡೆಕ್ಸ್ ಸ್ಪೀಕರ್. ಸೆಪ್ಟೆಂಬರ್ 2018 ರಲ್ಲಿ ರಾವ್ ಅವರಿಗೆ ಯುನೈಟೆಡ್ ಸ್ಟೇಟ್ಸ್ ಎನ್ವಿರಾನ್ಮೆಂಟಲ್ ಪ್ರೊಟೆಕ್ಷನ್ ಏಜೆನ್ಸಿ ಅಧ್ಯಕ್ಷರ ಪರಿಸರ ಯುವ ಪ್ರಶಸ್ತಿ ನೀಡಲಾಯಿತು.

ಪ್ರಿಸ್ಕ್ರಿಪ್ಷನ್ ಒಪಿಯಾಡ್ ಚಟವನ್ನು ಆರಂಭಿಕ ರೋಗನಿರ್ಣಯಕ್ಕಾಗಿ ಆನುವಂಶಿಕ ಎಂಜಿನಿಯರಿಂಗ್‌ನಲ್ಲಿನ ಪ್ರಗತಿಯ ಆಧಾರದ ಮೇಲೆ ರೋಗನಿರ್ಣಯ ಸಾಧನವನ್ನು ಅಭಿವೃದ್ಧಿಪಡಿಸಿದ್ದಕ್ಕಾಗಿ ಗೀತಾಂಜಲಿಗೆ ಟಿಸಿಎಸ್ ಇಗ್ನೈಟ್ ಇನ್ನೋವೇಶನ್ ಸ್ಟೂಡೆಂಟ್ ಚಾಲೆಂಜ್ಗಾಗಿ ಮೇ 2019 ರಲ್ಲಿ ಉನ್ನತ ಹೆಲ್ತ್ ಪಿಲ್ಲರ್ ಪ್ರಶಸ್ತಿಯನ್ನು ನೀಡಲಾಯಿತು.

ಅವರು ನಿಪುಣ ಪಿಯಾನೋ ವಾದಕಿಯೂ ಹೌದು.

ಉಲ್ಲೇಖಗಳು

ಸಂಶೋಧಕರು
ವೈಶಾಲಿ

ವೈಶಾಲಿ ಅಥವಾ ವೇಸಾಲಿ ಭಾರತದ ಇಂದಿನ ಬಿಹಾರ ರಾಜ್ಯದ ನಗರವಾಗಿತ್ತು. ಈಗ ಇದು ಪುರಾತತ್ವ ತಾಣವಾಗಿದೆ. ಇದು ತಿರ್ಹುತ್ ವಿಭಾಗದ ಭಾಗವಾಗಿದೆ.

ಇದು ಕ್ರಿ.ಪೂ ೬ ನೇ ಶತಮಾನದ ಸುಮಾರು ಗಣರಾಜ್ಯದ ಮೊದಲ ಉದಾಹರಣೆಗಳಲ್ಲಿ ಒಂದೆಂದು ಪರಿಗಣಿಸಲ್ಪಟ್ಟ ವಜ್ಜಿ ಮಹಾಜನಪದ (ವೃಜ್ಜಿ ಮಹಾಜನಪದ) ರಾಜಧಾನಿಯಾಗಿತ್ತು. ಗೌತಮ ಬುದ್ಧ ಕ್ರಿ.ಪೂ. ೪೮೩ರಲ್ಲಿ ತನ್ನ ಮರಣದ ಮೊದಲು ತನ್ನ ಕೊನೆಯ ಧರ್ಮೋಪದೇಶವನ್ನು ಇಲ್ಲಿ ನೀಡಿದ. ನಂತರ ಕ್ರಿ.ಪೂ. ೩೮೩ರಲ್ಲಿ ಎರಡನೇ ಬೌದ್ಧ ಪರಿಷತ್ತನ್ನು ಕಾಲಸೋಕ ರಾಜನು ಇಲ್ಲಿ ನಡೆಸಿದನು. ಹಾಗಾಗಿ ಇದು ಜೈನ ಮತ್ತು ಬೌದ್ಧ ಧರ್ಮ ಎರಡರಲ್ಲೂ ಪ್ರಮುಖ ಸ್ಥಾನವಾಗಿದೆ. ಇದು ಅತ್ಯುತ್ತಮವಾಗಿ ಸಂರಕ್ಷಿತವಾಗಿರುವ ಒಂದು ಅಶೋಕ ಸ್ತಂಭವನ್ನು ಹೊಂದಿದೆ. ಸ್ತಂಭದ ತುದಿಯಲ್ಲಿ ಒಂದು ಸಿಂಹವಿದೆ (  ) .

ಬೌದ್ಧಧರ್ಮ ಮತ್ತು ಜೈನ ಧರ್ಮದ ಆಗಮನಕ್ಕೂ ಮುಂಚೆಯೇ, ವೈಶಾಲಿಯು ಗಣತಂತ್ರವಾದಿ ಲಿಚ್ಚವಿ ರಾಜ್ಯದ ರಾಜಧಾನಿಯಾಗಿತ್ತು. ಆ ಅವಧಿಯಲ್ಲಿ, ವೈಶಾಲಿ ಒಂದು ಪ್ರಾಚೀನ ಮಹಾನಗರ ಮತ್ತು ವೈಶಾಲಿ ರಾಜ್ಯ ಗಣತಂತ್ರದ ರಾಜಧಾನಿಯಾಗಿತ್ತು. ಅದು ಇಂದಿನ ಬಿಹಾರ ರಾಜ್ಯದ ಹಿಮಾಲಯ ಗಂಗಾ ಪ್ರದೇಶದ ಬಹುಭಾಗವನ್ನು ಒಳಗೊಂಡಿತ್ತು. ಆದಾಗ್ಯೂ, ವೈಶಾಲಿಯ ಆರಂಭಿಕ ಇತಿಹಾಸದ ಬಗ್ಗೆ ಬಹಳ ಕಡಿಮೆ ತಿಳಿದುಬಂದಿದೆ.

ಉಲ್ಲೇಖಗಳು

ಹೆಚ್ಚಿನ ಓದಿಗೆ

ಹೊರಗಿನ ಕೊಂಡಿಗಳು 

 

 Description of Vaisali  by the Chinese pilgrim monk Faxian (399-414 AC)

ಭಾರತದ ಹಿಂದಿನ ರಾಜಧಾನಿ ನಗರಗಳು
ಚೋರ್ಲಾ ಘಾಟ್

ಚೋರ್ಲಾ ಘಾಟ್ ( ) ಎಂಬುದು ಒಂದು ಭಾರತೀಯ ಪ್ರಕೃತಿ ತಾಣವಾಗಿದೆ. ಇದು ಗೋವಾ, ಕರ್ನಾಟಕ, ಮತ್ತು ಮಹಾರಾಷ್ಟ್ರ ರಾಜ್ಯಗಳ ಗಡಿಗಳ ಛೇದಕದ ಮೇಲಿದೆ. ಇದು ಗೋವಾದ ಪಣಜಿಯ ಈಶಾನ್ಯದಲ್ಲಿದೆ (ಸುಮಾರು ೫೦ ಕಿ.ಮೀ. ದೂರದಲ್ಲಿ). ಇದು ಸಹ್ಯಾದ್ರಿ ಪರ್ವತ ಶ್ರೇಣಿಯಲ್ಲಿನ ಪಶ್ಚಿಮ ಘಟ್ಟಗಳ ಒಂದು ಭಾಗವಾಗಿದ್ದು, ೮೦೦ ಮೀಟರ್ ಎತ್ತರದಲ್ಲಿದೆ. ಈ ಘಾಟ್ ತನ್ನ ಉಪ-ಉಷ್ಣವಲಯದ ಕಾಡುಗಳಲ್ಲಿ ಪಟ್ಟಿಗಳುಳ್ಳ ತೋಳ ಹಾವಿನಂತಹ ಕೆಲವು ಅಪರೂಪದ ಜಾತಿಯ ಕಾಡುಜೀವಿಗಳನ್ನು ಹೊಂದಿದೆ.

ಸಹ್ಯಾದ್ರಿ ಪ್ರದೇಶದ ಪಶ್ಚಿಮ ಘಟ್ಟಗಳ ಮತ್ತು ಅವುಗಳ ಜೀವವೈವಿಧ್ಯತೆಯ ಸಂಶೋಧನೆ ಮತ್ತು ದೀರ್ಘಕಾಲೀನ ಮೇಲ್ವಿಚಾರಣೆಗೆ ಅನುಕೂಲವಾಗುವಂತೆ ಚೋರ್ಲಾ ಘಾಟ್‌ನಲ್ಲಿ ಪ್ರಕೃತಿ ಸಂರಕ್ಷಣಾ ಸೌಲಭ್ಯವನ್ನು ಸ್ಥಾಪಿಸಲಾಗಿದೆ ಮತ್ತು ಪರಿಸರ ವಿಜ್ಞಾನಿಗಳು ಮತ್ತು ವನ್ಯಜೀವಿ ಜೀವಶಾಸ್ತ್ರಜ್ಞರಿಗೆ ಸಂಪೂರ್ಣ ಸುಸಜ್ಜಿತ ಕ್ಷೇತ್ರಕೇಂದ್ರದ ಮೂಲಕ ವೇದಿಕೆಯನ್ನು ಒದಗಿಸುವ ಉದ್ದೇಶವನ್ನು ಹೊಂದಿದೆ. 
[ ಉಲ್ಲೇಖದ ಅಗತ್ಯವಿದೆ ]
ಭೇಟಿ ನೀಡಬೇಕಾದ ಸ್ಥಳಗಳಲ್ಲಿ ಅವಳಿ ವಜ್ರ ಜಲಪಾತಗಳು ಮತ್ತು ಲಾಸ್ನಿ ಟೆಂಬ್‌ನ ಶಿಖರ ಸೇರಿವೆ. ಚಟುವಟಿಕೆಗಳಲ್ಲಿ ಕಾಲು ಹಾದಿ, ಕಾಡು ನಡಿಗೆ, ಚಾರಣ ಮತ್ತು ಪಾದಯಾತ್ರೆ, ಮಚಾನುಗಳು ಮತ್ತು ಮರೆಗಳು ಸೇರಿವೆ.

ಉಲ್ಲೇಖಗಳು

ಹೊರಗಿನ ಕೊಂಡಿಗಳು 
 Chorla Ghat (Tripadvisor)
 Chorla Ghat | The tranquil side of Goa (YouTube)
 Chorla Ghat Road Condition | Belgaum to Goa Ghat | Pune to Goa Road Trip
 Wildernest resort | Chorla Ghat | Goa

ಕರ್ನಾಟಕ
ಪ್ರವಾಸಿ ಆಕರ್ಷಣೆಗಳು
ಕನ್ನಡ ಗುಣಿತಾಕ್ಷರಗಳು

ವ್ಯಂಜನಗಳಿಗೆ ಸ್ವರ (ಅರ್ಥಾತ್ ಸ್ವರ ಚಿಹ್ನೆ) ಸೇರಿದರೆ ಅದು ಗುಣಿತಾಕ್ಷರವಾಗುತ್ತದೆ. ಕನ್ನಡ ವರ್ಣಮಾಲೆಯಲ್ಲಿ ೩೪ ವ್ಯಂಜನಗಳಿವೆ. ೧೪ ಸ್ವರಗಳಿವೆ. ೩೪ ವ್ಯಂಜನಗಳಿಗೂ ೧೪ ಸ್ವರಗಳನ್ನು ಸೇರಿಸಿದರೆ ಒಟ್ಟು ೪೭೬ ಗುಣಿತಾಕ್ಷರಗಳು ದೊರೆಯುತ್ತವೆ. ಅವುಗಳನ್ನು ಕೆಳಗಿನ ಕೋಷ್ಟಕದಲ್ಲಿ ನೀಡಲಾಗಿದೆ.

ಕನ್ನಡ ಗುಣಿತಾಕ್ಷರಗಳ ಚಿತ್ರಸಂಚಲನೆಯನ್ನು (ಅನಿಮೇಶನ್) ವೀಕ್ಷಿಸಲು ಕೆಳಗಿನ ಬಾಕ್ಸ್‍ನಲ್ಲಿ ನೀಡಿರುವ ಕೊಂಡಿಯನ್ನು ಕ್ಲಿಕ್ ಮಾಡಿ.

ಕನ್ನಡ
ಅಕ್ಷರಮಾಲೆಗಳು
ಅರೇಹಳ್ಳಿ ಗ್ರಾಮ



ಅರೇಹಳ್ಳಿ 

ಅರೇಹಳ್ಳಿಯೂ ಹಾಸನ ಜಿಲ್ಲೆ ಬೇಲೂರು ತಾಲ್ಲೂಕಿನಲಿರುವ ಒಂದು ಗ್ರಾಮವಾಗಿದೆ. ಜಿಲ್ಲೆಯಿಂದ ೪೬ ಕಿ ಮೀ ಹಾಗೂ ರಾಜ್ಯ ರಾಜಧಾನಿಯಿಂದ ೨೨೮ ಕಿ ಮೀ ಅಂತರದಲ್ಲಿದೆ. ಸಮುದ್ರ ಮಟ್ಟದಿಂದ ಸುಮಾರು ೯೫೩ ಮೀಟರ್ ಎತ್ತರದಲ್ಲಿದ್ದು ಕಾಫಿ ಇಲ್ಲಿನ ಪ್ರಮುಖ ಬೆಳೆಯಾಗಿದೆ

ಜನಸಂಖ್ಯಾಶಾಸ್ತ್ರ 

೨೦೧೧ನೇ ಜನಗಣತಿಯ ಪ್ರಕಾರ ಅರೇಹಳ್ಳಿಯ ಜನಸಂಖ್ಯೆ ೭೪೬೭. ಅದರಲ್ಲಿ ೩೬೩೭ ಪುರುಷರು ಹಾಗೂ ೩೮೩೦ ಮಹಿಳೆಯರು ಇದ್ದಾರೆ.

ಸಾರಿಗೆ 

ಗ್ರಾಮದಲ್ಲಿ ರೈಲು ಮಾರ್ಗವಿಲ್ಲ. ರಸ್ತೆ ಮಾರ್ಗವನೇ ಅವಲಂಬಿಸಿದೆ. ಸಕಲೇಶಪುರದಿಂದ ೧೪ ಕಿ ಮೀ ಹಾಗೂ ಬೇಲೂರುನಿಂದ ೨೨ ಕಿ ಮೀ ಇದ್ದು ಬಸ್ಸಿನ ವ್ಯವಸ್ಥೆ ಇದೆ. ಚಿಕ್ಕಮಗಳೂರು, ಮೂಡಿಗೆರೆ ಹಾಗೂ ಹಾಸನಕ್ಕೆ ತೆರಳಲು ರಸ್ತೆ ಮಾರ್ಗವಿದೆ.

ಕೃಷಿ 

ಸ್ಥಳೀಯ ರೈತರು ತಮ್ಮ ತೋಟದಲ್ಲಿ ಕಾಫಿಯನ್ನು ಬೆಳೆಯುತ್ತಾರೆ. ಇದನ್ನು ಅರೇಹಳ್ಳಿ ಕಾಫಿ ಎಂದೇ ಕರೆಯುತ್ತಾರೆ.  ಇದರೊಂದಿಗೆ ಕಾಳುಮೆಣಸು, ಶುಂಠಿಯನ್ನು ಬೆಳೆಯುತ್ತಾರೆ.

ಶಿಕ್ಷಣ 

ಅರೇಹಳ್ಳಿ ಹಾಸನ ಜಿಲ್ಲೆ ಬೇಲೂರು ಬ್ಲಾಕ್ ನಲ್ಲಿರುವ ಒಂದು ಶಾಲಾ ಕ್ಲಸ್ಟರ್ ಆಗಿದ್ದು, ಇದರಲ್ಲಿ ಸುಮಾರು 22 ಶಾಲೆ ಗಳಿವೆ. ಅರೇಹಳ್ಳಿ ಯೂ ಅನೇಕ ಶಾಲಾ ಕಾಲೇಜುಗಳಿವೆ.

ಆಸ್ಪತ್ರೆಗಳು 

ಅರೇಹಳ್ಳಿಯಲ್ಲಿ  ಒಂದು ಸಮುದಾಯ ಆರೋಗ್ಯ ಕೇಂದ್ರವಿದೆ ಹಾಗೂ ಪಶು ಆಸ್ಪತ್ರೆ ಇದೆ

ಸಂತೆ ಮತ್ತು ಜಾತ್ರೆ 
ಪ್ರತಿ ಸೋಮವಾರ ಅರೇಹಳ್ಳಿಯಲ್ಲಿ ಸಂತೆ ಇರುತ್ತದೆ.  ಇಲ್ಲಿಗೆ ಸುತ್ತಮುತ್ತಲಿನ ಹಳ್ಳಿಯ ಜನರು ಬರುತ್ತಾರೆ 
ಪ್ರತಿ ವರ್ಷ ಮಾರ್ಚ್ ನಲ್ಲಿ ಶನೇಶ್ವರ ಸ್ವಾಮಿ ಜಾತ್ರೆ ನಡೆಯುತ್ತದೆ. ಕೆಂಡಸೇವೆ, ಅನ್ನಸಂತರ್ಪಣೆಯೂ ಇರುತ್ತದೆ.

ಹಾಸನ ಜಿಲ್ಲೆ
ರಘುವಂಶಕೇತು ದಿಲೀಪ ಮಹಾರಾಜ (ಪುಸ್ತಕ)

ರಘುವಂಶಕೇತು ದಿಲೀಪ ಮಹಾರಾಜ ಪುಸ್ತಕವನ್ನು ಎಂ. ರಾಮರಾವ್ ಅವರು 1932ರಲ್ಲಿ ರಚಿಸಿದರು. ಇದನ್ನು ಸುಬೋಧ ಪ್ರಕಟನಾಲಯ ಪ್ರಕಟಿಸಿದೆ .

ಉಲ್ಲೇಖಗಳು

ಭೂಗೋಳ ಶಾಸ್ತ್ರ
ಜೀವನ ಚರಿತ್ರೆ
ಇತಿಹಾಸ
ಇತಿಹಾಸದ ವಿಜ್ಞಾನ
ಪೂರಕ ವಿಜ್ಞಾನಗಳು
ಸಾಮಾನ್ಯ ಇತಿಹಾಸ
ವಿಜ್ಞಾನವಾಗಿ ಇತಿಹಾಸ
ಚರಿತ್ರ ರಚನೆಯ ಸಿದ್ಧಾಂತಗಳು ಮತ್ತು ತಾತ್ವಿಕತೆ
ಎಂ. ರಾಮರಾವ್ ಅವರ ಪುಸ್ತಕಗಳು
ಕನ್ನಡ ಪುಸ್ತಕಗಳು
ಪುಸ್ತಕ ಸಂಚಯ - ಐಇಜಿ ಯೋಜನೆ
ಅಮೃತ್ ಪುಲಿನ್ (ಪುಸ್ತಕ)

ಅಮೃತ್ ಪುಲಿನ್ ಪುಸ್ತಕವನ್ನು ಬಿ. ವೆಂಕಟಾಚಾರ್ಯ ಅವರು 1916ರಲ್ಲಿ ರಚಿಸಿದರು. ಇದನ್ನು ಬಿ. ವಿ. ನರಸಿಂಹೈಯ್ಯಂಗಾರ ಪ್ರಕಟಿಸಿದೆ .

ಉಲ್ಲೇಖಗಳು

ಪೊಲಿಗ್ರಾಫೀಸ್
ಸಾಮೂಹಿಕ ಕಾರ್ಯಗಳು
ಬಿ. ವೆಂಕಟಾಚಾರ್ಯ ಅವರ ಪುಸ್ತಕಗಳು
ಕನ್ನಡ ಪುಸ್ತಕಗಳು
ಪುಸ್ತಕ ಸಂಚಯ - ಐಇಜಿ ಯೋಜನೆ
ಕೋವಿಡ್-೧೯ನಿಂದ ಮೃತರಾದ ಭಾರತೀಯ ಗಣ್ಯರು

ಇದು ಭಾರತದಲ್ಲಿ ಹರಡಿದ ಕೊರೋನಾ ವೈರಸ್ (COVID-19 ಎಂದೂ ಹೆಸರಿದೆ.) ಸೋಂಕಿನ ಪರಿಣಾಮವಾಗಿ, ಸಾವನ್ನಪ್ಪಿದ ಗಣ್ಯವ್ಯಕ್ತಿಗಳ ಪಟ್ಟಿಯಾಗಿದೆ. 

ಪಟ್ಟಿಯನ್ನು ಸೃಜಿಸಿದ ಸಮಯದಲ್ಲಿ ಸಿಕ್ಕ ಮಾಹಿತಿಯನ್ನು ಸೇರಿಸಲಾಗಿದೆ. ಆದರೆ ಈ ಪಟ್ಟಿಯು ಸಂಪೂರ್ಣವಲ್ಲ.

ಪಟ್ಟಿ

ಹೆಚ್ಚಿನ ಓದಿಗೆ
 ಕೊರೋನಾವೈರಸ್
 ಕೊರೋನಾವೈರಸ್ ಕಾಯಿಲೆ ೨೦೧೯
 ಕೋವಿಡ್-೧೯ ಪರೀಕ್ಷೆ
 ಭಾರತದಲ್ಲಿ ೨೦೨೦ ಕೊರೋನಾವೈರಸ್ ಸಾಂಕ್ರಾಮಿಕ

ಉಲ್ಲೇಖಗಳು

ಕೊರೋನಾವೈರಸ್ ಲೇಖನಗಳು
ಗಜಕ್

ಗಜಕ್ (ಗಚಕ್  ಎಂದೂ ಕರೆಯಲ್ಪಡುತ್ತದೆ) ಉತ್ತರ-ಮಧ್ಯ ಭಾರತದಲ್ಲಿ ಹುಟ್ಟಿಕೊಂಡ ಒಂದು ಸುಪರಿಚಿತ ಸಿಹಿತಿನಿಸು ಅಥವಾ ಮಿಠಾಯಿ. ಇದು ಎಳ್ಳು ಅಥವಾ ಕಡಲೆಕಾಯಿ ಮತ್ತು ಬೆಲ್ಲದಿಂದ ತಯಾರಿಸಲ್ಪಡುವ ಒಂದು ಒಣ ಸಿಹಿತಿನಿಸು.  ಎಳ್ಳನ್ನು ಕಚ್ಚಾ ಸಕ್ಕರೆಯ ಪಾಕದಲ್ಲಿ ಬೇಯಿಸಿ ತೆಳುವಾದ ಪದರಗಳಲ್ಲಿ ಹೊಂದಿಸಲಾಗುತ್ತದೆ. ಇದನ್ನು ತಿಂಗಳುಗಟ್ಟಲೆ ಸಂಗ್ರಹಿಸಿಡಬಹುದು.

ತಯಾರಿಕೆ 
ಗಜಕ್‍ನ್ನು ಎಳ್ಳು ಮತ್ತು ಬೆಲ್ಲದೊಂದಿಗೆ ತಯಾರಿಸಲಾಗುತ್ತದೆ. ಈ ತಯಾರಿಕಾ ವಿಧಾನವು ಬಹಳ ಸಮಯ ತೆಗೆದುಕೊಳ್ಳುತ್ತದೆ. 5–8 ಕಿಲೋಗ್ರಾಂಗಳಷ್ಟು ಗಜಕ್‌ನ್ನು ತಯಾರಿಸಲು ಸುಮಾರು 10–15 ಗಂಟೆಗಳ ಸಮಯ ತೆಗೆದುಕೊಳ್ಳುತ್ತದೆ. ಎಲ್ಲಾ ಎಳ್ಳುಗಳು ಒಡೆದು ಅವುಗಳ ಎಣ್ಣೆಯು ಹಿಟ್ಟಿನಲ್ಲಿ ಬಿಡುಗಡೆಯಾಗುವವರೆಗೆ ಹಿಟ್ಟನ್ನು ಕುಟ್ಟಲಾಗುತ್ತದೆ.

ವೈವಿಧ್ಯಗಳು 

 ಬೆಲ್ಲ-ಎಳ್ಳಿನ ಗಜಕ್
 ತಿಲ್-ರೇವಾಡಿ ಗಜಕ್
 ಖಾಸ್ ಗಜಕ್

ಉಲ್ಲೇಖಗಳು 

ಸಿಹಿ ತಿನಿಸುಗಳು
ಚೌಖಂಡಿ ಸ್ತೂಪ

ಚೌಖಂಡಿ ಸ್ತೂಪವು ಒಂದು ಬೌದ್ಧ ಸ್ತೂಪವಾಗಿದ್ದು ಭಾರತದ ಉತ್ತರ ಪ್ರದೇಶ ರಾಜ್ಯದ ವಾರಾಣಸಿಯಿಂದ ೮ ಕಿಲೋಮೀಟರ್ ದೂರವಿರುವ ಸಾರ್‌ನಾಥ್‍ದಲ್ಲಿದೆ. ಸ್ತೂಪಗಳು ಹೂಳುವ ದಿಬ್ಬಗಳಿಂದ ವಿಕಸನಗೊಂಡಿವೆ ಮತ್ತು ಬುದ್ಧನ ಒಂದು ಅವಶೇಷಕ್ಕೆ ಪವಿತ್ರ ಸ್ಥಳವಾಗಿ ಕಾರ್ಯನಿರ್ವಹಿಸುತ್ತದೆ. ಈ ತಾಣವನ್ನು ಜೂನ್ ೨೦೧೯ರಲ್ಲಿ ಭಾರತದ ಪುರಾತತ್ವ ಸರ್ವೇಕ್ಷಣೆಯು ರಾಷ್ಟ್ರೀಯ ಮಹತ್ವದ ಸ್ಮಾರಕವೆಂದು ಘೋಷಿಸಿತು.

ಇತಿಹಾಸ 
ಚೌಖಂಡಿ ಸ್ತೂಪವನ್ನು ಮೂಲತಃ 4 ಮತ್ತು 6 ನೇ ಶತಮಾನಗಳ ನಡುವಿನ ಗುಪ್ತರ ಅವಧಿಯಲ್ಲಿ ಭಗವಾನ್ ಬುದ್ಧ ಮತ್ತು ಅವನ ಮೊದಲ ಶಿಷ್ಯರು ಬೋಧ್ ಗಯಾದಿಂದ ಸಾರನಾಥಕ್ಕೆ ಪ್ರಯಾಣಿಸಿದಾಗ ಭೇಟಿಯಾದ ಸ್ಥಳವನ್ನು ಗುರುತಿಸಲು ಒಂದು ಮೆಟ್ಟಿಲುಗಳ ರೂಪದ ದೇವಾಲಯವಾಗಿ ನಿರ್ಮಿಸಲಾಗಿತ್ತು ಎಂದು ಭಾವಿಸಲಾಗಿದೆ. ನಂತರ ರಾಜಾ ತೋಡರ್ ಮಲ್‍ನ ಪುತ್ರ ಗೋವರ್ಧನ್, ಪ್ರಬಲ ಮೊಘಲ್ ದೊರೆ ಹುಮಾಯೂನ್‍ನ ಭೇಟಿಯ ನೆನಪಿಗಾಗಿ ಅಷ್ಟಭುಜಾಕೃತಿಯ ಗೋಪುರವನ್ನು ನಿರ್ಮಿಸುವ ಮೂಲಕ ಸ್ತೂಪವನ್ನು ಈಗಿನ ಆಕಾರಕ್ಕೆ ಮಾರ್ಪಡಿಸಿದನು.

ಉಲ್ಲೇಖಗಳು

ಹೊರಗಿನ ಕೊಂಡಿಗಳು 
 Sarnath

ಉತ್ತರ ಪ್ರದೇಶ
ಪುರಾತತ್ವ ತಾಣಗಳು
ಕಲ್‍ಯುಗ್ (ಚಲನಚಿತ್ರ)

ಕಲ್‍ಯುಗ್  1981 ರ ಒಂದು ಹಿಂದಿ ಭಾಷೆಯ ಅಪರಾಧಕೇಂದ್ರಿತ ನಾಟಕೀಯ ಚಲನಚಿತ್ರ. ಇದನ್ನು ಶ್ಯಾಮ್ ಬೆನೆಗಲ್ ನಿರ್ದೇಶಿಸಿದ್ದಾರೆ. ಇದು ಭಾರತೀಯ ಮಹಾಕಾವ್ಯ ಮಹಾಭಾರತದ ಆಧುನಿಕ-ದಿನದ ಆವೃತ್ತಿಯೆಂದು ಕರೆಯಲ್ಪಡುತ್ತದೆ. ಇದು ಪ್ರತಿಸ್ಪರ್ಧಿ ವ್ಯಾಪಾರ ಸಂಸ್ಥೆಗಳ ನಡುವಿನ ಪ್ರಾತಿನಿಧಿಕ ಸಂಘರ್ಷವನ್ನು ಚಿತ್ರಿಸುತ್ತದೆ. ಕಲ್‍ಯುಗ್ 1982 ರಲ್ಲಿ ಫಿಲ್ಮ್‌ಫೇರ್ ಅತ್ಯುತ್ತಮ ಚಲನಚಿತ್ರ ಪ್ರಶಸ್ತಿಯನ್ನು ಗೆದ್ದಿತು.

ಚಿತ್ರಕಥೆ ಮತ್ತು ಕಥಾವಸ್ತುವು ಮಹಾಭಾರತಕ್ಕಿಂತ ಭಿನ್ನವಾಗಿದೆ. ಆದಾಗ್ಯೂ, ಪಾತ್ರೀಕರಣ ಮತ್ತು ಗಂಭೀರವಾದ ಘಟನೆಗಳು ಮಹಾಕಾವ್ಯದೊಂದಿಗೆ ಗಮನಾರ್ಹ ಹೋಲಿಕೆಯನ್ನು ಹೊಂದಿವೆ. ಶಶಿ ಕಪೂರ್, ರೇಖಾ, ರಾಜ್ ಬಬ್ಬರ್, ಸುಪ್ರಿಯಾ ಪಾಠಕ್, ಅನಂತ್ ನಾಗ್, ಕುಲ್‍ಭೂಷಣ್ ಖರ್ಬಂದಾ, ಸುಶ್ಮಾ ಸೇಠ್, ಆಕಾಶ್ ಖುರಾನಾ, ವಿಕ್ಟರ್ ಬ್ಯಾನರ್ಜಿ, ರೀಮಾ ಲಾಗೂ, ಮತ್ತು ಎಕೆ ಹಾನಗಲ್ ಪ್ರಮುಖ ಪಾತ್ರಗಳನ್ನು ವಹಿಸಿದರು. ಊರ್ಮಿಳಾ ಮಾತೊಂಡ್ಕರ್ ಬಾಲನಟಿಯಾಗಿ ಕಾಣಿಸಿಕೊಂಡರು.

ಕಥಾವಸ್ತು 
ಇದು ಒಳಸಂಚು, ಪಿತೂರಿಗಳು ಮತ್ತು ಎರಡು ಕುಟುಂಬಗಳ ನಡುವಿನ ಅನಿವಾರ್ಯ ಯುದ್ಧದ ಕಥೆಯಾಗಿದೆ.

ರಾಮ್‌ಚಂದ್ ಮತ್ತು ಭೀಷಮ್‌ಚಂದ್ ಇವರುಗಳು ವ್ಯವಹಾರದಲ್ಲಿ ಇಬ್ಬರು ಪ್ರವರ್ತಕ ಸಹೋದರರು. ಅಜೀವ ಪರ್ಯಂತ ಬ್ರಹ್ಮಚಾರಿಯಾದ ಭೀಷಮ್‌ಚಂದ್ ರಾಮ್‌ಚಂದ್‍ನ ನಿಧನದ ನಂತರ ಅವನ ಇಬ್ಬರು ಗಂಡು ಮಕ್ಕಳನ್ನು ಬೆಳೆಸಿದನು. ಅವನು ತನ್ನ ಕುಟುಂಬದ ಉದ್ಯಮಕ್ಕೆ ದೃಢವಾದ ಅಡಿಪಾಯವನ್ನೂ ನೀಡಿದನು. ರಾಮ್‌ಚಂದ್‌ನ ಹಿರಿಯ ಮಗನಾದ ಖೂಬ್‌ಚಂದ್‍ಗೆ (ವಿನೋದ್ ದೋಶಿ) ಇಬ್ಬರು ಗಂಡುಮಕ್ಕಳು, ಧನ್‍ರಾಜ್ (ವಿಕ್ಟರ್ ಬ್ಯಾನರ್ಜಿ) ಮತ್ತು ಸಂದೀಪ್‍ರಾಜ್ (ಆಕಾಶ್ ಖುರಾನಾ). ಖೂಬ್‌ಚಂದ್‍ನ ತಮ್ಮನಾದ ಪೂರಣ್‌ಚಂದ್ ಕೆಲವು ವರ್ಷಗಳ ಹಿಂದೆ ಮೃತಪಟ್ಟಿರುತ್ತಾನೆ. ಅವನ ಮೂವರು ಗಂಡು ಮಕ್ಕಳೆಂದರೆ ಧರಮ್‍ರಾಜ್ (ರಾಜ್ ಬಬ್ಬರ್), ಬಲ್‍ರಾಜ್ (ಕುಲ್‍ಭೂಷಣ್ ಖರ್ಬಂದಾ) ಮತ್ತು ಭರತ್‍ರಾಜ್ (ಅನಂತ್ ನಾಗ್). ಈ ಆಟದಲ್ಲಿ ಮತ್ತೊಬ್ಬ ಆಟಗಾರನೆಂದರೆ ಕರನ್ (ಶಶಿ ಕಪೂರ್). ಇವನು ಭೀಷಮ್‍ಚಂದ್ ಬೆಳೆಸಿದ ಅನಾಥ.

ಘಟನೆಗಳ ಒಂದು ಸರಣಿಯು ಎರಡು ಕುಟುಂಬಗಳ ನಡುವಿನ ದೀರ್ಘಕಾಲದ ಗುಪ್ತ ದ್ವೇಷವನ್ನು ಬೆಳಕಿಗೆ ತರುತ್ತದೆ. ಇಬ್ಬರ ನಡುವೆ ಮಧ್ಯಸ್ಥಿಕೆ ವಹಿಸಲು ಭೀಷಮ್‌ಚಂದ್ ಪ್ರಯತ್ನಿಸಿದರೂ ಪರಿಸ್ಥಿತಿ ಕೈತಪ್ಪಿ ಹೋಗುತ್ತದೆ ಮತ್ತು ಘಟನೆಗಳು ದುರಂತ ತಿರುವನ್ನು ತೆಗೆದುಕೊಳ್ಳುತ್ತವೆ. ಧನ್‍ರಾಜ್‍ನ ಕಡೆಯವರು ಆಕಸ್ಮಿಕವಾಗಿ ಬಲ್‍ರಾಜ್‍ನ ಕಿರಿಮಗನನ್ನು ಕೊಲ್ಲುತ್ತಾರೆ. ಸೇಡು ತೀರಿಸಿಕೊಳ್ಳಲು ಭರತ್‍ರಾಜ್ ಕರನ್‍ನನ್ನು ಕೊಲೆ ಮಾಡುತ್ತಾನೆ. ಕುಟುಂಬದ ಸಾಕಷ್ಟು ಸಂಖ್ಯೆಯ ಬಯಲುಪಡಿಸದ ವಾಸ್ತವಾಂಶಗಳು ಬಹಿರಂಗವಾಗುತ್ತವೆ. ಇವು ಉದ್ವಿಗ್ನತೆ ಮತ್ತು ದ್ವೇಷವನ್ನು ಮತ್ತಷ್ಟು ಹೆಚ್ಚಿಸುತ್ತವೆ. ಅಂತಿಮವಾಗಿ ಎರಡೂ ಕುಟುಂಬಗಳ ನಾಶದಲ್ಲಿ ಕೊನೆಗೊಳ್ಳುತ್ತದೆ ಮತ್ತು ನಮ್ಮ ನೈತಿಕ ಚೌಕಟ್ಟಿನ ಭಂಗುರತೆಯನ್ನು ತೋರಿಸುತ್ತದೆ.

ಉಲ್ಲೇಖಗಳು

ಹೊರಗಿನ ಕೊಂಡಿಗಳು 
 

ಹಿಂದಿ-ಭಾಷೆಯ ಚಿತ್ರಗಳು
ಇ ಚಂದ್ರಶೇಖರನ್

ಇಡಯಿಲ್ಲಂ ಚಂದ್ರಶೇಖರನ್ (ಜನನ : ೨೬ ಡಿಸೆಂಬರ್ ೧೯೪೮) ಅವರು ಕೇರಳ ರಾಜ್ಯದ ಕಾಸರಗೋಡು ಜಿಲ್ಲೆಯ ರಾಜಕಾರಣಿ ಮತ್ತು ಪಿಣರಾಯಿ ವಿಜಯನ್ ಸರಕಾರದಲ್ಲಿ ಕೇರಳದ ಪ್ರಸ್ತುತ ಕಂದಾಯ ಸಚಿವರಾಗಿ ಸೇವೆ ಸಲ್ಲಿಸುತ್ತಿದ್ದಾರೆ.

ಅವರು ಪಿ. ಕುಞ್ಞಿರಾಮನ್ ನಾಯರ್ ಮತ್ತು ಎಡಯಿಲ್ಲಂ ಪಾರ್ವತಿ ಅಮ್ಮ ಅವರ ಪುತ್ರರಾಗಿ ಪೆರುಂಬಳದಲ್ಲಿ ಜನಿಸಿದರು. 

ಅವರು ಪ್ರಸ್ತುತ ೨೦೧೧ ರಿಂದ ಕಾಞ್ಞಂಗಾಡು ವಿಧಾನಸಭಾ ಕ್ಷೇತ್ರವನ್ನು ಪ್ರತಿನಿಧಿಸುತ್ತಿದ್ದಾರೆ.  ಅದರ ಜೊತೆಯಲ್ಲಿ ಭಾರತೀಯ ಕಮ್ಯೂನಿಷ್ಟ್ (ಸಿಪಿಐ)‌ ಪಕ್ಷದ ಕೇರಳ ರಾಜ್ಯ ಸಮಿತಿಯ ಸದಸ್ಯನಾಗಿಯೂ ಕಾರ್ಯನಿರ್ವಹಿಸುತ್ತಿದ್ದಾರೆ.

ಅವರು ಹೊಂದಿದ್ದ ಸ್ಥಾನಗಳು 

 ತಾಲ್ಲೂಕು ಕಾರ್ಯದರ್ಶಿ, ಎ. ಐ. ವೈ. ಎಫ್, ಕಾಸರಗೋಡು (೧೯೭೦)
 ಜಿಲ್ಲಾ ಕಾರ್ಯದರ್ಶಿ, ಎ. ಐ. ವೈ. ಎಫ್, ಕಣ್ಣೂರು (೧೯೭೫)
 ಸದಸ್ಯ, ಸಿಪಿಐ, ರಾಜ್ಯ ಮಂಡಳಿ (೧೯೭೬)
 ರಾಜ್ಯ ಜಂಟಿ ಕಾರ್ಯದರ್ಶಿ, ಎ. ಐ. ವೈ. ಎಫ್ (೧೯ ೭೯)
 ಸದಸ್ಯ, ಸಿಪಿಐ ಕಾಸರಗೋಡು ತಾಲ್ಲೂಕು ಸಮಿತಿ
 ಜಿಲ್ಲಾ ಸಚಿವಾಲಯದ ಸದಸ್ಯ, ಕಣ್ಣೂರು
 ಸದಸ್ಯ, ಚೆಮ್ಮನಾಡು ಗ್ರಾಮ ಪಂಚಾಯತ್ (೧೯೭೯-೮೪)
 ಸಹಾಯಕ ಜಿಲ್ಲಾ ಕಾರ್ಯದರ್ಶಿ, ಸಿಪಿಐ, ಕಾಸರಗೋಡು (೧೯೮೪)
 ಜಿಲ್ಲಾ ಕಾರ್ಯದರ್ಶಿ, ಸಿಪಿಐ (೧೯೮೭)
 ರಾಜ್ಯ ಕಾರ್ಯನಿರ್ವಾಹಕ ಸದಸ್ಯ, ಸಿಪಿಐ (೧೯೯೮)
 ಸದಸ್ಯ, ಕೇರಳ ರಾಜ್ಯ ಗ್ರಾಮ ಅಭಿವೃದ್ಧಿ ಮಂಡಳಿ (೧೯೮೭-೯೧)
 ನಿರ್ದೇಶಕ ಮಂಡಳಿ ಸದಸ್ಯ, ಕೇರಳ ಕೃಷಿ ಯಂತ್ರೋಪಕರಣಗಳ ನಿಗಮ (೧೯೯೧-೯೬)
 ಸದಸ್ಯ, ರಾಜ್ಯ ಭೂ ಸುಧಾರಣಾ ಪರಿಶೀಲನಾ ಸಮಿತಿ (೨೦೦೮-೨೦೧೦)

ಉಲ್ಲೇಖಗಳು 

ಜೀವಂತ ವ್ಯಕ್ತಿಗಳು
೧೯೪೮ ಜನನ
ಪುಷ್ಕರ್ ಸರೋವರ

ಪುಷ್ಕರ್ ಸರೋವರವು ಪಶ್ಚಿಮ ಭಾರತದ ರಾಜಸ್ಥಾನ ರಾಜ್ಯದ ಅಜ್ಮೇರ್ ಜಿಲ್ಲೆಯ ಪುಷ್ಕರ್ ಪಟ್ಟಣದಲ್ಲಿದೆ. ಪುಷ್ಕರ್ ಸರೋವರವು ಹಿಂದೂಗಳಿಗೆ  ಒಂದು ಪವಿತ್ರ ಸರೋವರವಾಗಿದೆ. ಹಿಂದೂ ಧರ್ಮಗ್ರಂಥಗಳು ಇದನ್ನು "ತೀರ್ಥ- ಗುರು" ಎಂದು ವಿವರಿಸುತ್ತವೆ - ಇದು ಜಲರಾಶಿಗೆ ಸಂಬಂಧಿಸಿದ ತೀರ್ಥಯಾತ್ರಾ ಸ್ಥಳಗಳನ್ನು ಗ್ರಹಿಸುವಂಥದ್ದು ಮತ್ತು ಇದನ್ನು ಸೃಷ್ಟಿಕರ್ತ-ದೇವರಾದ ಬ್ರಹ್ಮನ ಪುರಾಣಗಳಿಗೆ ಸಂಬಂಧಿಸುತ್ತವೆ. ಇವನ ಅತ್ಯಂತ ಪ್ರಮುಖ ದೇವಾಲಯವು ಪುಷ್ಕರ್‌ನಲ್ಲಿದೆ. ಪುಷ್ಕರ್ ಸರೋವರವು ಕ್ರಿ.ಪೂ 4 ನೇ ಶತಮಾನದಷ್ಟು ಮುಂಚಿನ ನಾಣ್ಯಗಳ ಮೇಲೆ ಉಲ್ಲೇಖವನ್ನು ಹೊಂದಿದೆ.

ಪುಷ್ಕರ್ ಸರೋವರವು 52 ಸ್ನಾನಘಟ್ಟಗಳಿಂದ (ಸರೋವರಕ್ಕೆ ಕರೆದೊಯ್ಯುವ ಮೆಟ್ಟಿಲುಗಳ ಸರಣಿ) ಸುತ್ತುವರಿಯಲ್ಪಟ್ಟಿದೆ. ಇಲ್ಲಿ ಯಾತ್ರಿಗಳು ಪವಿತ್ರ ಸ್ನಾನಮಾಡಲು ದೊಡ್ಡ ಸಂಖ್ಯೆಯಲ್ಲಿ ಕಿಕ್ಕಿರಿದು ಸೇರುತ್ತಾರೆ, ವಿಶೇಷವಾಗಿ ಕಾರ್ತಿಕ ಪೂರ್ಣಿಮಾದ (ಅಕ್ಟೋಬರ್-ನವೆಂಬರ್) ಸುತ್ತ, ಆಗ ಇಲ್ಲಿ ಪುಷ್ಕರ್ ಜಾತ್ರೆ ನಡೆಯುತ್ತದೆ. ಪವಿತ್ರ ಸರೋವರದಲ್ಲಿ ಮುಳುಗುವುದರಿಂದ ಪಾಪಗಳನ್ನು ಸ್ವಚ್ಛಗೊಂಡು ಚರ್ಮದ ಕಾಯಿಲೆಗಳು ಗುಣವಾಗುತ್ತವೆ ಎಂದು ನಂಬಲಾಗಿದೆ. 500 ಕ್ಕೂ ಹೆಚ್ಚು ಹಿಂದೂ ದೇವಾಲಯಗಳು ಸರೋವರದ ಸುತ್ತಲಿನ ಆವರಣದಲ್ಲಿ ಸ್ಥಿತವಾಗಿವೆ.

ಉಲ್ಲೇಖಗಳು

ಹೊರಗಿನ ಕೊಂಡಿಗಳು 
 Pancha Sarovar  Five holy Ponds
 Govt's facelift plan leaves Pushkar without a lake
 
 http://tourism.rajasthan.gov.in/pushkar

ರಾಜಸ್ಥಾನ
ಸರೋವರಗಳು
ಮನೇರ್ ಶರೀಫ್

ಮನೇರ್ ಅಥವಾ ಮನೇರ್ ಶರೀಫ್ ಪಟ್ನಾ ಮಹಾನಗರ ಪ್ರದೇಶದಲ್ಲಿರುವ ಒಂದು ಉಪನಗರವಾಗಿದೆ. ಈ ಪಟ್ಟಣವು ಸೂಫಿ ಸಂತರಾದ ಮಖ್ದೂಮ್ ಯಾಹ್ಯಾ ಮಾನೇರಿ ಮತ್ತು ಮಖ್ದೂಮ್ ಷಾ ದೌಲತ್‍ರ ಸಮಾಧಿಗಳನ್ನು ಹೊಂದಿದೆ. ಇವನ್ನು ಬಡಿ ದರ್ಗಾ (ದೊಡ್ಡ ಪವಿತ್ರತಾಣ) ಮತ್ತು ಛೋಟಿ ದರ್ಗಾ (ಸಣ್ಣ ಪವಿತ್ರತಾಣ) ಎಂದು ಕರೆಯಲಾಗುತ್ತದೆ. ಮನೇರ್ ಒಂದು ಪ್ರಮುಖ ಪ್ರವಾಸಿ ಪ್ರದೇಶ ಮತ್ತು ಪ್ರವಾಸೋದ್ಯಮ ಕೇಂದ್ರವಾಗಿದೆ. ಈ ನಗರದ ಹೆಸರು ಪ್ರವಾಸೋದ್ಯಮದ ಕೇಂದ್ರವಾಗಿ ಇದರ ಸ್ಥಾನಮಾನದಿಂದ ಬಂದಿದೆ ಎಂದು ಹೇಳಲಾಗಿದೆ.

ಮಖ್ದೂಮ್ ಷಾ ದೌಲತ್ 1608 ರಲ್ಲಿ ಮನೇರ್ ಶರೀಫ್‌ನಲ್ಲಿ ನಿಧನನಾದನು ಮತ್ತು ಬಿಹಾರದ ಪ್ರಾಂತಾಧಿಪತಿಯಾದ ಇಬ್ರಾಹಿಂ ಖಾನ್ ಕಾಕರ್ ಅವನಿಗಾಗಿ ಒಂದು ಭವ್ಯ ಸಮಾಧಿಯನ್ನು ನಿರ್ಮಿಸಿದನು. ಇದು 1616 ರಲ್ಲಿ ಪೂರ್ಣಗೊಂಡಿತು.

ಗುಮ್ಮಟಾಕಾರದ ಸಮಾಧಿಯ ಗೋಡೆಗಳು ಸಂಕೀರ್ಣವಾದ ವಿನ್ಯಾಸಗಳಿಂದ ಅಲಂಕೃತಗೊಂಡಿವೆ ಮತ್ತು ಇದರ ಚಾವಣಿಯು ಕುರಾನ್‍ನ ಪಠ್ಯಭಾಗಗಳನ್ನು ಹೊಂದಿದೆ. ಮನೇರ್ ಶರೀಫ್ ಇಬ್ರಾಹಿಂ ಖಾನ್‍ನಿಂದ (ಬಿಹಾರದ ಪ್ರಾಂತಾಧಿಪತಿ) 1619 ರಲ್ಲಿ ನಿರ್ಮಿಸಲ್ಪಟ್ಟ ಮಸೀದಿಯನ್ನು ಸಹ ಹೊಂದಿದೆ. ಮನೇರ್ ಶರೀಫ್ ಪ್ರಾದೇಶಿಕ ಕಲಿಕೆಯ ಕೇಂದ್ರವಾಗಿತ್ತು ಮತ್ತು ಇಲ್ಲಿಯೇ ಸಂಸ್ಕೃತ ವ್ಯಾಕರಣಶಾಸ್ತ್ರಜ್ಞ ಪಾಣಿನಿ ಅಧ್ಯಯನ ಮಾಡಿದನು.

ಉಲ್ಲೇಖಗಳು

ಹೊರಗಿನ ಕೊಂಡಿಗಳು 
 Dargah Maner Sharif
 Government of Bihar
 Bihar Tourism

ಬಿಹಾರ
ಪ್ರವಾಸಿ ಆಕರ್ಷಣೆಗಳು
ಝಾನ್ಸಿ ಕೋಟೆ

ಝಾನ್ಸಿ ಕೋಟೆ ಅಥವಾ ಝಾನ್ಸಿ ಕಾ ಕಿಲಾ ಉತ್ತರ ಭಾರತದ ಉತ್ತರ ಪ್ರದೇಶ ರಾಜ್ಯದಲ್ಲಿನ ಬಂಗೀರಾ ಎಂಬ ದೊಡ್ಡ ಗುಡ್ಡದ ಶಿಖರದ ಮೇಲೆ ಸ್ಥಿತವಾಗಿರುವ ಒಂದು ಕೋಟೆ. ಇದು ಬಲ್ವಂತ್ ನಗರದಲ್ಲಿ ಚಂದೇಲ ರಾಜರ ಭದ್ರನೆಲೆಯಾಗಿ ೧೧ರಿಂದ ೧೭ನೇ ಶತಮಾನದವರೆಗೆ ಕಾರ್ಯನಿರ್ವಹಿಸಿತ್ತು.

ರಚನೆ 

ಗುಡ್ಡಗಾಡು ಪ್ರದೇಶದಲ್ಲಿ ನಿಂತಿರುವ ಈ ಕೋಟೆಯು ಉತ್ತರ ಭಾರತದ ಶೈಲಿಯ ಕೋಟೆ ನಿರ್ಮಾಣವು ದಕ್ಷಿಣಕ್ಕಿಂತ ಹೇಗೆ ಭಿನ್ನವಾಗಿದೆ ಎಂಬುದನ್ನು ತೋರಿಸುತ್ತದೆ. ದಕ್ಷಿಣದಲ್ಲಿ, ಹೆಚ್ಚಿನ ಕೋಟೆಗಳನ್ನು ಸಮುದ್ರತಳಗಳ ಮೇಲೆ ನಿರ್ಮಿಸಲಾಗಿದೆ, ಉದಾಹರಣೆಗೆ ಕೇರಳದ ಬೇಕಲ್ ಕೋಟೆ. ಕೋಟೆಯ ಗ್ರಾನೈಟ್ ಗೋಡೆಗಳು 16 ರಿಂದ 20 ಅಡಿಗಳಷ್ಟು ದಪ್ಪವಾಗಿದ್ದು, ದಕ್ಷಿಣ ಭಾಗದಲ್ಲಿ ನಗರದ ಗೋಡೆಗಳು ಸಂಧಿಸುತ್ತವೆ. ಕೋಟೆಯ ದಕ್ಷಿಣ ಮುಖವು ಬಹುತೇಕ ೯೦ ಡಿಗ್ರೀ ಕೋನದಲ್ಲಿದೆ. ಕೋಟೆಗೆ ಪ್ರವೇಶ ನೀಡುವ 10 ದ್ವಾರಗಳಿವೆ. ಅವುಗಳೆಂದರೆ ಖಂಡೇರಾವ್ ದ್ವಾರ, ದಾಟಿಯಾ ದ್ವಾರ, ಭಂಡೇರಿ ದ್ವಾರ (1857 ರ ಯುದ್ಧದಲ್ಲಿ ರಾಣಿ ಲಕ್ಷ್ಮಿ ಬಾಯಿ ಈ ದ್ವಾರದಿಂದ ತಪ್ಪಿಸಿಕೊಂಡರು), ಉನ್ನಾವ್ ದ್ವಾರ, ಬಡಾಗಾಂವ್ ದ್ವಾರ, ಲಕ್ಷ್ಮಿ ದ್ವಾರ, ಸಾಗರ್ ದ್ವಾರ, ಓರ್ಛಾ ದ್ವಾರ, ಸೈಯಾರ್ ದ್ವಾರ ಮತ್ತು ಚಾಂದ್ ದ್ವಾರ. ಕೋಟೆಯಲ್ಲಿರುವ ಗಮನಾರ್ಹವಾದ ದೃಶ್ಯಗಳೆಂದರೆ ಶಿವ ದೇವಾಲಯ, ಪ್ರವೇಶದ್ವಾರದಲ್ಲಿರುವ ಗಣೇಶ ದೇವಾಲಯ ಮತ್ತು 1857 ರ ದಂಗೆಯಲ್ಲಿ ಬಳಸಲ್ಪಟ್ಟ ಕಡಕ್ ಬಿಜ್ಲಿ ಫಿರಂಗಿ. ಕೋಟೆಯಿಂದ ಕುದುರೆಯ ಮೇಲೆ ಕುಳಿತು ಹಾರಿದ ರಾಣಿ ಲಕ್ಷ್ಮೀಬಾಯಿಯ ಚಕಿತಗೊಳಿಸುವ ಸಾಧನೆಯನ್ನು ಸ್ಮಾರಕ ಫಲಕವು ನೆನಪಿಸುತ್ತದೆ. ರಾಣಿ ಮಹಲ್ ಹತ್ತಿರದಲ್ಲಿದೆ. ಇದನ್ನು 19 ನೇ ಶತಮಾನದ ಉತ್ತರಾರ್ಧದಲ್ಲಿ ನಿರ್ಮಿಸಲಾಗಿದೆ. ಇಲ್ಲಿ ಈಗ ಪುರಾತತ್ವ ವಸ್ತು ಸಂಗ್ರಹಾಲಯವಿದೆ.

ಉಲ್ಲೇಖಗಳು

ಹೊರಗಿನ ಕೊಂಡಿಗಳು 
 http://jhansi.nic.in/interest.htm 

ಉತ್ತರ ಪ್ರದೇಶ
ಕೋಟೆಗಳು
ಅಮರ್ ಅಸ್ಸಾಂ

ಅಮರ್ ಅಸೋಮ್ (ಅಸ್ಸಾಮೀಸ್: আমাৰ অসম) ಜಿ. ಎಲ್. ಪಬ್ಲಿಕೇಶನ್ಸ್ ಲಿಮಿಟೆಡ್ ಪ್ರಕಟಿಸಿದ ಅಸ್ಸಾಮೀಸ್ ದಿನಪತ್ರಿಕೆ. ಪ್ರಧಾನ ಸಂಪಾದಕರಾಗಿದ್ದ ಹೋಮೆನ್ ಬೊರ್ಗೊಹೈನ್ ನಿರ್ಗಮಿಸಿದ ನಂತರ, ಈ ಪತ್ರಿಕೆ ತನ್ನ ಪಕ್ಷೇತರ ನಿಲುವನ್ನು ಕಳೆದುಕೊಂಡು ಪ್ರಾಥಮಿಕವಾಗಿ ಕಾಂಗ್ರೆಸ್ ಪರವಾಯಿತು.

ಉಲ್ಲೇಖಗಳು 

ದಿನಪತ್ರಿಕೆಗಳು
ಅಸ್ಸಾಂ
ದೈನಿಕ್ ಅಗ್ರದೂತ್

ದೈನಿಕ್ ಅಗ್ರದೂತ್ (ಅಸ್ಸಾಮೀಸ್: দৈনিক অগ্ৰদূত) ಅಗ್ರಾದೂತ್ ಪಬ್ಲಿಷರ್ಸ್ ಪ್ರೈ. ಲಿಮಿಟೆಡ್.ಒಡೆತನದ ದಿನಪತ್ರಿಕೆ. ಇದು ಗುವಾಹಟಿ, ಜೋರ್ಹತ್ ಮತ್ತು ತೇಜ್‌ಪುರದಿಂದ ಏಕಕಾಲದಲ್ಲಿ ಪ್ರಕಟವಾಗುತ್ತಿದೆ. ಡೈನಿಕ್ ಅಗ್ರದೂತ್ ಇದರ ಪ್ರಧಾನ ಕಛೇರಿ ಗುವಾಹಟಿಯ ಡಿಸ್ಪುರದಲ್ಲಿದೆ.

ಉಲ್ಲೇಖಗಳು

ದಿನಪತ್ರಿಕೆಗಳು
ಅಸ್ಸಾಂ
ಗಣ ಅಧಿಕಾರ್

ಗಣ ಅಧಿಕಾರ್ (ಅಸ್ಸಾಮೀಸ್: গণ অধিকাৰ) ಈಶಾನ್ಯ ಭಾರತದ ಅಸ್ಸಾಂ ರಾಜ್ಯವನ್ನು ಒಳಗೊಂಡ ಅಸ್ಸಾಮೀಸ್ ಪ್ರಾದೇಶಿಕ ದೈನಂದಿನ ದಿನಪತ್ರಿಕೆ..  ಇದನ್ನು ಗುವಾಹಟಿಯಿಂದ ಪ್ರಕಟಿಸಲಾಗುತ್ತಿದೆ. ಗಣ ಅಧಿಕಾರ್ ಪತ್ರಿಕೆಯು ಯೂನಿಟಿ ಮೀಡಿಯಾ ಮತ್ತು ಇನ್ಫ್ರಾಸ್ಟ್ರಕ್ಚರ್ ಲಿಮಿಟೆಡ್ ಒಡೆತನದಲ್ಲಿದೆ.ಈ ಪತ್ರಿಕೆ 1994 ರಲ್ಲಿ ಪಾಕ್ಷಿಕವಾಗಿ ಪ್ರಾರಂಭವಾಯಿತು. ಸಾಮಾನ್ಯ ಜನರ ಹಕ್ಕುಗಳು ಮತ್ತು ನ್ಯಾಯಕ್ಕಾಗಿ ಹೋರಾಡಲು ಅವರ ಮುಖವಾಣಿಯಾಗುವುದು ಗಣ ಅಧಿಕಾರ್ ಪತ್ರಿಕೆಯ ಮುಖ್ಯ ಉದ್ದೇಶವಾಗಿದೆ. [ಉಲ್ಲೇಖದ ಅಗತ್ಯವಿದೆ] ಇದು ಗುವಾಹಟಿ ಮತ್ತು ಪಶ್ಚಿಮ ಅಸ್ಸಾಂನ ಕೆಲವು ಭಾಗಗಳಲ್ಲಿ ಬಲವಾದ ಓದುಗರ ನೆಲೆಯನ್ನು ಹೊಂದಿದೆ ಆದರೆ ಅಪ್ಪರ್ ಅಸ್ಸಾಂನ ಕೆಲವು ಭಾಗಗಳಲ್ಲಿ ನಿಧಾನವಾಗಿ ಪ್ರಾಬಲ್ಯ ಪಡೆಯುತ್ತಿದೆ. [ಉಲ್ಲೇಖದ ಅಗತ್ಯವಿದೆ] ಪತ್ರಿಕೆಯ ಮುಖ್ಯ ಸಂಪಾದಕ ಡಾ. ಝಾಕೀರ್ ಹುಸೇನ್. ಪತ್ರಿಕೆ ತನ್ನ ಆನ್‌ಲೈನ್ ಆವೃತ್ತಿಯನ್ನು ಏಪ್ರಿಲ್ 2011 ರಲ್ಲಿ ಪ್ರಾರಂಭಿಸಿತು.

ಉಲ್ಲೇಖಗಳು

ದಿನಪತ್ರಿಕೆಗಳು
ಅಸ್ಸಾಂ
ಅಸ್ಸೋಮಿಯ ಪ್ರತಿದಿನ್

ಅಸ್ಸೋಮಿಯ ಪ್ರತಿದಿನ್ (ಅಸ್ಸಾಮೀಸ್: অসমীয়া প্ৰতিদিন) ಒಂದು ಅಸ್ಸಾಮೀಸ್ ದಿನಪತ್ರಿಕೆ. () ಇಡೀ ಅಸ್ಸಾಂ ನಲ್ಲಿ ಗುವಾಹಟಿ, ಬೊಂಗೈಗಾಂವ್, ದಿಬ್ರುಗಢ ಮತ್ತು ಅಸ್ಸಾಂನ ಉತ್ತರ ಲಖಿಂಪುರದಿಂದ ಪ್ರಕಟವಾಗುವ ನಾಲ್ಕು ಆವೃತ್ತಿಗಳೊಂದಿಗೆ ಪ್ರಸರಿಸುತ್ತದೆ . ಇದು ಅಸ್ಸಾಮಿಯ ದೈನಂದಿನ ಅತಿದೊಡ್ಡ ಪ್ರಸರಣವಾಗಿದೆ. ಪ್ರತಿದಿನ್ ಗುಂಪಿನಡಿಯಲ್ಲಿ ಪ್ರಕಟವಾಗುವ ಇತರ ನಿಯತಕಾಲಿಕ ಮತ್ತು ನಿಯತಕಾಲಿಕೆಗಳು ನಂದಿನಿ, ಸಾದಿನ್ ಮತ್ತು ಕ್ಸಟ್ಕ್ಸೋರಿ.
 ಪ್ರಶಸ್ತಿಗಳು: ಶ್ರೀ ಜಯಂತ ಬರುವಾ ಮತ್ತು ಅಸೋಮಿಯಾ ಪ್ರತಿದಿನ್ ಪತ್ರಿಕೆಯನ್ನು 2008 ರಲ್ಲಿ ಅಂದಿನ ಪ್ರಧಾನ ಮಂತ್ರಿ ಡಾ.ಮನಮೋಹನ್ ಸಿಂಗ್ ಅವರು ಸ್ಥಳೀಯ ದಿನಪತ್ರಿಕೆಗಳ  ಅತ್ಯುತ್ತಮ ಕೊಡುಗೆಗಾಗಿ ಪ್ರಶಸ್ತಿ ನೀಡಿ ಗೌರವಿಸಿದ್ದರು. ಭಾರತೀಯ ಭಾಷಾ ಪತ್ರಿಕೆಗಳ ಸಂಘ (ಐಎಲ್‌ಎನ್‌ಎ) ಈ ಪ್ರಶಸ್ತಿಯನ್ನು ಆಯೋಜಿಸಿತ್ತು. 
ಈಶಾನ್ಯ ರಾಜ್ಯಗಳ ಹೆಚ್ಚು ಪ್ರಸಾರವಾದ ಪತ್ರಿಕೆಗಳಲ್ಲಿ ಒಂದು ಎಂದು ಅಸ್ಸೋಮಿಯಾ ಪ್ರತಿದಿನ್ ಪತ್ರಿಕೆಯನ್ನು "ಲಿಮ್ಕಾ ಬುಕ್ ಆಫ್ ರೆಕಾರ್ಡ್ಸ್" - 2008 ರಲ್ಲಿ ಸೇರಿಸಲಾಗಿದೆ. 
ಸೋದರಿ ಪ್ರಕಟಣೆಗಳು ಮತ್ತು ಸಂಸ್ಥೆ: 
ಸಾದಿನ್ 
ನಂದಿನಿ 
ಸತ್ಸೋರಿ 
ಪ್ರತಿದಿನ್ ಟೈಮ್ಸ್ಸ

ಉಲ್ಲೇಖಗಳು

ಬಾಹ್ಯ ಸಂಪರ್ಕಗಳು
Official Website
Asomiya Pratidin Epaper 

ದಿನಪತ್ರಿಕೆಗಳು
ಅಸ್ಸಾಂ
ಆನಂದಬಜಾರ್ ಪತ್ರಿಕಾ

ಆನಂದಬಜಾರ್ ಪತ್ರಿಕಾ (ಬಂಗಾಳಿ: আনন্দবাজার,]) ಎಬಿಪಿ ಗ್ರೂಪ್ ಒಡೆತನದ ಭಾರತೀಯ ಬಂಗಾಳಿ ಭಾಷೆಯ ದಿನಪತ್ರಿಕೆ. ಆಡಿಟ್ ಬ್ಯೂರೋ ಆಫ್ ಸರ್ಕ್ಯುಲೇಷನ್ ಪ್ರಕಾರ, ಇದು ಡಿಸೆಂಬರ್ 2019 ರ ಹೊತ್ತಿಗೆ 1 ಮಿಲಿಯನ್ ಪ್ರತಿಗಳ ಪ್ರಸರಣವನ್ನು ಹೊಂದಿದೆ. ಇದರ ಪ್ರಮುಖ ಸ್ಪರ್ಧಿಗಳು ಬಾರ್ತಮಾನ್, ಐ ಸಮಯ್ ಮತ್ತು ಸಾಂಗ್‌ಬಾದ್ ಪ್ರತಿದಿನ್.

ತುಷಾರ್ ಕಾಂತಿ ಘೋಷ್ ಮತ್ತು ಅವರ ತಂದೆ ಶಿಶಿರ್ ಕುಮಾರ್ ಘೋಷ್ ಅವರು 1876 ರಲ್ಲಿ ಬ್ರಿಟಿಷ್ ಭಾರತದ (ಈಗ ಬಾಂಗ್ಲಾದೇಶ) ಜೆಸ್ಸೋರ್ ಜಿಲ್ಲೆಯ ಮಾಗುರಾ ಎಂಬ ಸಣ್ಣ ಹಳ್ಳಿಯಲ್ಲಿ ಬಂಗಾಳಿ ಪತ್ರಿಕೆ ಪ್ರಕಟಿಸಿದರು. ತುಷರ ಕಾಂತಿಯ ಅಜ್ಜಿಯ ಸಹೋದರಿ ಆನಂದೋಮಾಯಿಯವರ ಹೆಸರನ್ನು ಅವರು ಆನಂದ ಬಜಾರ್ ಎಂದು ಹೆಸರಿಸಿದ್ದಾರೆ. ಆದರೆ, ಶೀಘ್ರದಲ್ಲೇ ಪತ್ರಿಕೆ ಸತ್ತುಹೋಯಿತು.ಆದರೆ 1886 ರಲ್ಲಿ, ಘೋಸ್ ತನ್ನ ಅಜ್ಜಿ ಅಮೃತಮೊಯಿಯವರ ಹೆಸರಿನಲ್ಲಿ ಅಮೃತಾ ಬಜಾರ್ ಪತ್ರಿಕಾ ಹೆಸರಿನ ಮತ್ತೊಂದು ಪತ್ರಿಕೆಯನ್ನು ಪ್ರಕಟಿಸಿದ.

ಮುಂದೆ 1922 ರಲ್ಲಿ ಆನಂದಬಜಾರ್ ಪತ್ರಿಕಾ ಪತ್ರಿಕೆಯನ್ನು ಮಾಲೀಕ ಸುರೇಶ್ ಚಂದ್ರ ಮಜುಂದಾರ್ ಮತ್ತು ಸಂಪಾದಕ ಪ್ರಫುಲ್ಲಾ ಕುಮಾರ್ ಸರ್ಕಾರ್ ಅವರು ಪುನರಾರಂಭಿಸಿದರು. ಇದನ್ನು ಮೊದಲು 13 ಮಾರ್ಚ್ 1922 ರಂದು ಅವರ ಮಾಲೀಕತ್ವದಲ್ಲಿ ಮುದ್ರಿಸಲಾಯಿತು ಮತ್ತು ಇದು ಬ್ರಿಟಿಷ್ ಆಡಳಿತಕ್ಕೆ ವಿರುದ್ಧವಾಗಿತ್ತು. .  1922 ರಲ್ಲಿ ಇದು ಮೊದಲು ನಾಲ್ಕು ಪುಟಗಳ ಸಂಜೆಪತ್ರಿಕೆಯಾಗಿ ಪ್ರತಿದಿನ ಪ್ರಕಟವಾಯಿತು. ಮೊದಲ ಬಣ್ಣದ ಮುದ್ರಣವು ಪುರವಣಿ ವಿಭಾಗವಾಗಿತ್ತು. ವೃತ್ತಪತ್ರಿಕೆಯ ಅಂತರ್ಜಾಲ ಆವೃತ್ತಿಯನ್ನು 2001 ರಲ್ಲಿ ಪ್ರಾರಂಭಿಸಲಾಯಿತು. ಮುದ್ರಿತ ಪತ್ರಿಕೆಯಲ್ಲಿ ಜಾಹೀರಾತನ್ನು ಸಹ ಒದಗಿಸುತ್ತದೆ. .ಫಾರ್ಚೂನ್ ಇಂಡಿಯಾ ನಿಯತಕಾಲಿಕವನ್ನು ಪ್ರಕಟಿಸಲು 2010 ರಲ್ಲಿ ಟೈಮ್ ಇಂಕ್ ಎಬಿಪಿ ಗ್ರೂಪ್‌ನೊಂದಿಗೆ ಪರವಾನಗಿ ಒಪ್ಪಂದ ಮಾಡಿಕೊಂಡಿತು. ಈ ಪತ್ರಿಕೆ ಪ್ರತಿವರ್ಷ ಫಾರ್ಚೂನ್ ಇಂಡಿಯಾ 500 ಪಟ್ಟಿಯನ್ನು ಪ್ರಕಟಿಸುತ್ತದೆ.

ಉಲ್ಲೇಖಗಳು

ಬಾಹ್ಯ ಸಂಪರ್ಕಗಳು
  

ದಿನಪತ್ರಿಕೆಗಳು
ಪಶ್ಚಿಮ ಬಂಗಾಳ
ಬರ್ತಮಾನ್

ಬರ್ತಮಾನ್ ಪತ್ರಿಕಾ ಭಾರತೀಯ ಬಂಗಾಳಿ ಬಾಷೆಯ ದಿನಪತ್ರಿಕೆಯಾಗಿದೆ  ಇದು ಕೋಲ್ಕತಾ , (ಪಶ್ಚಿಮ ಬಂಗಾಳ)ದಿಂದ ಪ್ರಕಟವಾಗುತ್ತದೆ. ಬಾರ್ಟಮನ್ ಪ್ರೈ, ಲಿಮಿಟೆಡ್ ಇದರ ಮಾಲಕರು. ಕೋಲ್ಕತಾ ಆವೃತ್ತಿಯ ಹೊರತಾಗಿ, ಪತ್ರಿಕೆ ಮೂರು ಏಕಕಾಲಿಕ ಆವೃತ್ತಿಗಳನ್ನು ಹೊಂದಿದೆ.ಇದನ್ನು ಪಶ್ಚಿಮ ಬಂಗಾಳದ ಮೂರು ಪ್ರಮುಖ ಪಟ್ಟಣಗಳಿಂದ ಪ್ರತಿದಿನ ಪ್ರಕಟಿಸಲಾಗುತ್ತದೆ: ಸಿಲಿಗುರಿ , ಬುರ್ದ್ವಾನ್ ಮತ್ತು ಮಿಡ್ನಾಪೋರ್ . ಬಾರ್ಟಮನ್ ಪತ್ರಿಕೆಯು ಆನಂದ ಬಜಾರ್ ಪತ್ರಿಕಾನಂತರ ಭಾರತದಲ್ಲಿ  ಅತ್ಯಂತ ವ್ಯಾಪಕವಾಗಿ ಪ್ರಸಾರವಾಗುವ ಬಂಗಾಳಿ ಪತ್ರಿಕೆಯಾಗಿದೆ

ಇತಿಹಾಸ 
ಈ ಪತ್ರಿಕೆಯನ್ನು 1984 ರ ಡಿಸೆಂಬರ್ 7 ರಂದು ಮಾಜಿ ಆನಂದಬಜಾರ್ ಪತ್ರಿಕಾ ಪತ್ರಕರ್ತ ಬರುನ್ ಸೇನ್‌ಗುಪ್ತಾ ಸ್ಥಾಪಿಸಿದರು . ಸೆನ್‌ಗುಪ್ತಾ 19 ಜೂನ್ 2008 ರಂದು ಕೋಲ್ಕತ್ತಾದಲ್ಲಿ ನಿಧನರಾದರು..

ಏಪ್ರಿಲ್ 2002 ರಿಂದ, ಬಾರ್ತಮಾನ್ ಪತ್ರಿಕಾ ಆನ್‌ಲೈನ್ ಆವೃತ್ತಿಯನ್ನು ಪ್ರಕಟಿಸಿದ್ದಾರೆ.

ಸ್ಪರ್ಧೆ 
ಬರ್ತಮಾನ್ ' ಪತ್ರಿಕೆಯ ಮುಖ್ಯ ಸ್ಪರ್ಧಿ ಆನಂದ ಬಜಾರ್ ಪತ್ರಿಕಾ , ರಿಂದ 1922 ಪ್ರಕಟವಾದ ಬರ್ತಮಾನ್ ನಂತರ ಎರಡನೇ ಸ್ಥಾನದಲ್ಲಿದ್ದು ಆನಂದ ಬಜಾರ್ ಪತ್ರಿಕಾ  ಇದರ ದೈನಂದಿನ ಪ್ರಸರಣವು ಆನಂದಬಜಾರ್ ಪತ್ರಿಕೆಯ ಸುಮಾರು 60% ದಷ್ಟಿದೆ.

ಉಲ್ಲೇಖಗಳು

ಬಾಹ್ಯ ಸಂಪರ್ಕಗಳು
  
 History of  Bartaman Patrika  Bengali Newspaper

ದಿನಪತ್ರಿಕೆಗಳು
ಪಶ್ಚಿಮ ಬಂಗಾಳ
ಗಣಶಕ್ತಿ

ಗಣಶಕ್ತಿ ಪತ್ರಿಕಾ ಎಂಬುದು ಭಾರತದ ಪಶ್ಚಿಮ ಬಂಗಾಳದ ಕೊಲ್ಕತ್ತದಿಂದ ಪ್ರಕಟವಾದ ಭಾರತೀಯ ಬಂಗಾಳಿ ದಿನಪತ್ರಿಕೆ. ಆರಂಭದಲ್ಲಿ ಈ ಪತ್ರಿಕೆಯು ಕಮ್ಯುನಿಸ್ಟ್ ಪಾರ್ಟಿ ಆಫ್ ಇಂಡಿಯಾ (ಮಾರ್ಕ್ಸವಾದಿ) ಪಶ್ಚಿಮ ಬಂಗಾಳ ರಾಜ್ಯ ಸಮಿತಿಯ ಅಂಗವಾಗಿ ಪ್ರಾರಂಭವಾಯಿತು.  ಇದು ಮೊದಲು 1967 ರಲ್ಲಿ ಪಾಕ್ಷಿಕವಾಗಿ ಪ್ರಾರಂಭವಾಯಿತು   ಮತ್ತು ನಂತರ ಅದು ಸ್ವಲ್ಪ ಸಮಯದವರೆಗೆ ಪ್ರತಿದಿನ ಸಂಜೆ ಪತ್ರಿಕೆಯಾಗಿ ಕಾಣಿಸಿಕೊಂಡಿತು ಮತ್ತು ಅಂತಿಮವಾಗಿ ಪೂರ್ಣ ಪ್ರಮಾಣದ ದೈನಂದಿನ ಪತ್ರಿಕೆಯಾಗಿ ಪರಿವರ್ತನೆಗೊಂಡಿತು. ಪ್ರಸ್ತುತ ಗಣಶಕ್ತಿ ಕೋಲ್ಕತಾ, ದುರ್ಗಾಪುರ ಮತ್ತು ಸಿಲಿಗುರಿಯಲ್ಲಿ 3 ಆವೃತ್ತಿಗಳನ್ನು ಹೊಂದಿದ್ದು, ಪ್ರತಿದಿನ 2,00,000 ಕ್ಕಿಂತ ಕಡಿಮೆ ಪ್ರಸಾರವನ್ನು ಹೊಂದಿದೆ. ಗಣಶಕ್ತಿಯ ರೂಪಾಂತರದ ಹಿಂದಿನ ಪ್ರಮುಖ ವೇಗವರ್ಧಕ 1980 ರ ದಶಕದಲ್ಲಿ ಸ್ವಾತಂತ್ರ್ಯ ಹೋರಾಟಗಾರ ಮತ್ತು ಸಿಪಿಐ (ಎಂ) ರಾಜ್ಯ ಕಾರ್ಯದರ್ಶಿ ಸರೋಜ್ ಮುಖರ್ಜಿ. ಮುಖರ್ಜಿ ಅವರ ಮರಣದ ನಂತರ ಅವರ ಪ್ರಯತ್ನಗಳನ್ನು ಅನಿಲ್ ಬಿಸ್ವಾಸ್ ನಡೆಸಿದರು. ಬಿಸ್ವಾಸ್ ಸಂಪಾದಕೀಯ ಸಮಯದಲ್ಲಿ ಗಣಶಕ್ತಿ ಗರಿಷ್ಠ ಪ್ರಸಾರವನ್ನು ತಲುಪಿತು. ಗಣಶಕ್ತಿ ಟ್ರಸ್ಟ್ ಗಣಶಕ್ತಿ ಪತ್ರಿಕೆಯ ಮಾಲೀಕ. ಪ್ರಸ್ತುತ ಸಂಪಾದಕ ದೇಬಾಶಿಸ್ ಚಕ್ರವರ್ತಿ.

ಉಲ್ಲೇಖಗಳು

ಬಾಹ್ಯ ಸಂಪರ್ಕಗಳು
 Official website

ಪತ್ರಿಕೆ
ಡೆಕ್ಕನ್ ಕ್ರೋನಿಕಲ್

ಡೆಕ್ಕನ್ ಕ್ರಾನಿಕಲ್ ಎಂಬುದು  ಇಂಗ್ಲಿಷ್ ಭಾಷೆಯ ಭಾರತೀಯ ದಿನಪತ್ರಿಕೆಯಾಗಿದ್ದು, ಇದನ್ನು 1930 ರ ದಶಕದಲ್ಲಿ ರಾಜಗೋಪಾಲ್ ಮುದಲಿಯಾರ್ ಸ್ಥಾಪಿಸಿದರು ಮತ್ತು ಪ್ರಸ್ತುತ ಎಸ್‌ಆರ್‌ಇ ಒಡೆತನದಲ್ಲಿದೆ. ಇದನ್ನು ತೆಲಂಗಾಣದ ಹೈದರಾಬಾದ್‌ನ ಡೆಕ್ಕನ್ ಕ್ರಾನಿಕಲ್ ಹೋಲ್ಡಿಂಗ್ಸ್ ಲಿಮಿಟೆಡ್ (ಡಿಸಿಎಚ್‌ಎಲ್) ಪ್ರಕಟಿಸುತ್ತಿದೆ. ವೃತ್ತಪತ್ರಿಕೆಯ ಹೆಸರು ಭಾರತದ ಮೂಲ ಸ್ಥಳವಾದ ಡೆಕ್ಕನ್ ಪ್ರದೇಶಗಳಿಂದ ಬಂದಿದೆ. ಡೆಕ್ಕನ್ ಕ್ರಾನಿಕಲ್ ಆಂಧ್ರಪ್ರದೇಶ ಮತ್ತು ತೆಲಂಗಾಣದಲ್ಲಿ ಎಂಟು ಆವೃತ್ತಿಗಳನ್ನು ಹೊಂದಿದೆ. ಅವರು ಚೆನ್ನೈ ಮತ್ತು ಬೆಂಗಳೂರಿನಿಂದಲೂ ಪ್ರಕಟಿಸುತ್ತಾರೆ.

ಡೆಕ್ಕನ್ ಚಾರ್ಜರ್ಸ್
ಹೈದರಾಬಾದ್ ಡೆಕ್ಕನ್ ಚಾರ್ಜರ್ಸ್‌, ಇಂಡಿಯನ್ ಪ್ರೀಮಿಯರ್ ಲೀಗ್ ಕ್ರಿಕೆಟ್ ಫ್ರ್ಯಾಂಚೈಸಿ ಡೆಕ್ಕನ್ ಕ್ರಾನಿಕಲ್ ಒಡೆತನದಲ್ಲಿದೆ. ಇಂಡಿಯನ್ ಪ್ರೀಮಿಯರ್ ಲೀಗ್‌ನಲ್ಲಿ ಡೆಕ್ಕನ್ ಚಾರ್ಜರ್ಸ್ ಹೈದರಾಬಾದ್ ನಗರವನ್ನು ಪ್ರತಿನಿಧಿಸುತ್ತಿದೆ. ಗಾಯತ್ರಿ ರೆಡ್ಡಿ ಮತ್ತು ಡಬ್ಲ್ಯುಪಿಪಿ ಗ್ರೂಪ್ ಡೆಕ್ಕನ್ ಚಾರ್ಜರ್ಸ್‌ನ ಮಾಲೀಕರಾಗಿದ್ದಾರೆ.

ಉಲ್ಲೇಖಗಳು

ಬಾಹ್ಯ ಸಂಪರ್ಕಗಳು
ದಿಂಡಿಗ

ದಿಂಡಿಗ (ಅನೋಗಿಸಸ್ ಲ್ಯಾಟಿಫೋಲಿಯಾ) ಭಾರತ, ನೇಪಾಳ, ಮ್ಯಾನ್ಮಾರ್ ಮತ್ತು ಶ್ರೀಲಂಕಾದಲ್ಲಿ ಸ್ಥಳೀಯವಾಗಿ ಕಂಡುಬರುವ ಸಣ್ಣ ಮತ್ತು ಮಧ್ಯಮ ಗಾತ್ರದ ಮರವಾಗಿದೆ. ಇದರ ಸಾಮಾನ್ಯ ಹೆಸರುಗಳು ಆಕ್ಸಲ್ವುಡ್ (ಇಂಗ್ಲಿಷ್), ಬಕ್ಲಿ, ಧೌ, ಧಾವಾ, ಧವ್ರಾ, ಅಥವಾ ಧೋರಾ (ಹಿಂದಿ), ತಖಿಯಾನ್-ನು (ಥಾಯ್), ಮತ್ತು ರಾಮ್ (ವಿಯೆಟ್ನಾಮೀಸ್). ಇದು ಭಾರತದ ಅತ್ಯಂತ ಉಪಯುಕ್ತ ಮರಗಳಲ್ಲಿ ಒಂದಾಗಿದೆ. ಇದರ ಎಲೆಗಳು ದೊಡ್ಡ ಪ್ರಮಾಣದ ಗ್ಯಾಲೋಟಾನಿನ್‌ಗಳನ್ನು ಹೊಂದಿರುತ್ತವೆ. ಭಾರತದಲ್ಲಿ ಬಣ್ಣ ತಯಾರಿಕೆಯಲ್ಲಿ ಮತ್ತು ಉರುವಲುಗಾಗಿ ಬಳಸಲಾಗುತ್ತದೆ.  ಈ ಮರವು ಭಾರತೀಯ ಗಮ್‌ನ ಮೂಲವಾಗಿದೆ, ಇದನ್ನು ಘಟ್ಟಿ ಗಮ್ ಎಂದೂ ಕರೆಯುತ್ತಾರೆ, ಇದನ್ನು ಕ್ಯಾಲಿಕೊ ಮುದ್ರಣಕ್ಕಾಗಿ ಹಾಗೂ ಇತರ ಬಳಕೆಗಳಲ್ಲಿ ಬಳಸಲಾಗುತ್ತದೆ. ವಾಣಿಜ್ಯ ಪ್ರಾಮುಖ್ಯತೆಯ ಕಾಡು ರೇಷ್ಮೆಯ ಒಂದು ರೂಪವಾದ ಟಸ್ಸರ್ ರೇಷ್ಮೆ (ತುಸ್ಸಾ) ಅನ್ನು ಉತ್ಪಾದಿಸುವ ಆಂಥೇರಿಯಾ ಪ್ಯಾಫಿಯಾ ಪತಂಗಗಳಿಗೆ ಇದರ ಎಲೆಗಳನ್ನು ಸಹ ನೀಡಲಾಗುತ್ತದೆ.

ಉಲ್ಲೇಖಗಳು

ಬಾಹ್ಯ ಸಂಪರ್ಕಗಳು
 "Anogeissus latifolia", AgroForestry Tree Database. Accessed April 20, 2008. 

ಮರಗಳು
ಕರ್ನಾಟಕದ ಸಸ್ಯಗಳು
ಚಲ್ಲೆ ಮರ

ಚಲ್ಲೆ ಮರ ಕರ್ನಾಟಕ ಮತ್ತು ದಕ್ಷಿಣ ಭಾರತದ ಕಾಡುಗಳಲ್ಲಿ ಕಂಡು ಬರುವ ಮದ್ಯಮ ಗಾತ್ರದ ಮರವಾಗಿ ಬೆಳೆಯುವ ಒಂದು ಸಸ್ಯ. ಅಪೊರೊಸಾ ಕಾರ್ಡಿಯೋಸ್ಪೆರ್ಮಾ ಇದರ ಸಸ್ಯಶಾಸ್ತ್ರೀಯ ಹೆಸರು. ಫಿಲಾಂಥೇಸಿ ಕುಟುಂಬದಲ್ಲಿ ಒಂದು ಜಾತಿಯ ಸಸ್ಯವಾಗಿದೆ. ಇದು ನೈರುತ್ಯ ಶ್ರೀಲಂಕಾಕ್ಕೆ ಸ್ಥಳೀಯ ಸಸ್ಯವಾಗಿದೆ.
ಇದಕ್ಕೆ ಮಲೆನಾಡಿನಲ್ಲಿ ಸಳ್ಳೆಮರ ಎನ್ನವರು. ಇದರ ಸಳ್ಳೆ ಹಣ್ಣು ಹುಳಿಮಿಶ್ರ ಸಿಹಿ ಇರುವುದು.

ಉಲ್ಲೇಖಗಳು

ಮರಗಳು
ಕರ್ನಾಟಕದ ಸಸ್ಯಗಳು
ಅಭಿಮನ್ಯುಪುರ್

ಹಿಂದೆ ಅಮೀನ್ ಎಂದು ಕರೆಯಲ್ಪಡುತ್ತಿದ್ದ ಅಭಿಮನ್ಯುಪುರ್ ಭಾರತದ ಹರಿಯಾಣದ ಕುರುಕ್ಷೇತ್ರ ಜಿಲ್ಲೆಯಲ್ಲಿರುವ ಒಂದು ಹಳ್ಳಿ. ಈ ಗ್ರಾಮವು ಕುರುಕ್ಷೇತ್ರ ನಗರದಿಂದ 8 ಕಿಲೋಮೀಟರ್ ದೂರದಲ್ಲಿದೆ. ಮಹಾಭಾರತ ಯುದ್ಧದಲ್ಲಿ ಅರ್ಜುನನ ಮಗ ಅಭಿಮನ್ಯು ನಿಧನನಾದ ಸ್ಥಳವಾಗಿ ಈ ಗ್ರಾಮವು ಪ್ರಸಿದ್ಧವಾಗಿದೆ. ಕೌರವರು ಮಾರಣಾಂತಿಕ "ಚಕ್ರವ್ಯೂಹ" ರಚನೆಯನ್ನು ಸಿದ್ಧಗೊಳಿಸಿ ಅಭಿಮನ್ಯುನನ್ನು ಸಿಕ್ಕಿಹಾಕಿಸಿ ಕೊಂದ ಸ್ಥಳ ಇದು. ಈ ಗ್ರಾಮವು ಕುರುಕ್ಷೇತ್ರದ 48 ಕೋಸ್ ಪರಿಕ್ರಮಾದ ಭಾಗವಾಗಿದೆ. ಈ ಗ್ರಾಮವು ಹಿಂದೂ ಧರ್ಮಕ್ಕೆ ಸಂಬಂಧಿಸಿದ ಅನೇಕ ಪವಿತ್ರ ಸ್ಥಳಗಳನ್ನು ಹೊಂದಿದೆ.

ಪ್ರಮುಖ ತಾಣಗಳು 
ಅಭಿಮನ್ಯುಪುರ್ ಕೋಟೆ : ಇಲ್ಲಿ 10 ಮೀಟರ್ ಎತ್ತರದ ದಿಬ್ಬವಿದ್ದು, ಇದು ಒಂದು ಕಾಲದಲ್ಲಿ ಅಭಿಮನ್ಯುವಿಗೆ ಸೇರಿದ ಒಂದು ಕೋಟೆಯ ಅವಶೇಷಗಳು ಎಂದು ಹೇಳಲಾಗಿದೆ.

ಅದಿತಿ ಕುಂಡ್ ಮತ್ತು ಅದಿತಿ ದೇವಸ್ಥಾನ: ಅಭಿಮನ್ಯುಪುರ್‌ನಲ್ಲಿ ಪವಿತ್ರವಾದ "ಕುಂಡ್" (ನೀರಿನ ಕೊಳ) ಇದೆ. ಇಲ್ಲಿ ಅದಿತಿ ದೇವಿಯು ಸೂರ್ಯ ದೇವನಿಗೆ ಜನ್ಮ ನೀಡಿದಳು ಎಂದು ಹೇಳಲಾಗುತ್ತದೆ. ಇಲ್ಲಿ ಒಂದು ಸಣ್ಣ ದೇವಾಲಯವೂ ಇದೆ.

ಸೂರ್ಯ ಕುಂಡ್ ಮತ್ತು ಸೂರ್ಯ ದೇವಾಲಯ: ಅದಿತಿ ಕುಂಡ್‍ನ ಮತ್ತು ದೇವಾಲಯದ ಪಕ್ಕಕ್ಕೆ ಸೂರ್ಯನಿಗೆ ಮೀಸಲಾಗಿರುವ ಒಂದು ಸಣ್ಣ ಕೊಳ ಮತ್ತು ದೇವಸ್ಥಾನವಿದೆ. ಗ್ರಾಮಸ್ಥರು ಸಾಮಾನ್ಯವಾಗಿ ಸತ್ತವರ "ಅಸ್ಥಿ ಕಲಶ"ವನ್ನು (ಮೃತರ ಅವಶೇಷಗಳು) ಸೂರ್ಯ ಕುಂಡ್‍ನಲ್ಲಿ ಇರಿಸುತ್ತಾರೆ. ಯಾವುದೇ ಗರ್ಭಿಣಿ ಮಹಿಳೆಯು ಈ ಪವಿತ್ರ ಕುಂಡದಲ್ಲಿ ಸ್ನಾನ ಮಾಡಿ ಅದಿತಿ ದೇವಸ್ಥಾನದಲ್ಲಿ ಪೂಜೆ ಮಾಡಿದರೆ ಅವಳಿಗೆ ಹುಟ್ಟುವ ಗಂಡು ಮಗು ಧೈರ್ಯಶಾಲಿಯಾಗಿರುತ್ತದೆ ಎಂದು ಹೇಳಲಾಗುತ್ತದೆ.

ಉಲ್ಲೇಖಗಳು 

ಹರಿಯಾಣ
ಗ್ರಾಮಗಳು
ಬಿಂದುಮಾಲಿನಿ

ಬಿಂದುಮಾಲಿನಿ ನಾರಾಯಣಸ್ವಾಮಿ (೨೦ ನವೆಂಬರ್, ೧೯೮೧), ಬಿಂದುಮಾಲಿನಿ ಎಂದೇ ಗುರುತಿಸಿಕೊಂಡಿರುವ ಭಾರತೀಯ ಗಾಯಕಿ, ಸಂಗೀತ ಸಂಯೋಜಕಿ, ಗ್ರಾಫಿಕ್ ವಿನ್ಯಾಸಕಿ ಮತ್ತು ರಂಗಕರ್ಮಿ. ತಾವೇ ಸಯೋಜಿಸಿ, ಹಾಡಿದ ನಾತಿಚರಾಮಿ ಚಿತ್ರದ "ಮಾಯಾವಿ ಮನವೇ" ಹಾಡಿಗೆ, ೨೦೧೯ರ ೬೬ನೇ ರಾಷ್ಟ್ರೀಯ ಚಲನಚಿತ್ರ ಪ್ರಶಸ್ತಿಗಳಲ್ಲಿ "ಅತ್ತ್ಯುತ್ತಮ ಹಿನ್ನೆಲೆಗಾಯಕಿ" ಪುರಸ್ಕಾರ ಪಡೆದ ಬಿಂದುಮಾಲಿನಿ, ಆ ಮೂಲಕ ಕನ್ನಡದ ಹಾಡಿಗೆ ರಾಷ್ಟ್ರ ಪ್ರಶಸ್ತಿ ಪಡೆದ ಮೊದಲ ಹಿನ್ನೆಲೆಗಾಯಕಿ ಎನಿಸಿದ್ದಾರೆ.

ಆರಂಭಿಕ ಜೀವನ
ಹುಟ್ಟು
ನವೆಂಬರ್ ೨೦, ೧೯೮೧ರಲ್ಲಿ ಚೆನ್ನೈನ ಸಂಗೀತ ಪರಂಪರೆಯ ಕುಟುಂಬವೊಂದರಲ್ಲಿ ಬಿಂದುಮಾಲಿನಿ ಹುಟ್ಟಿದರು. ತಂದೆ ನಾರಾಯಣಸ್ವಾಮಿ. ತಾಯಿ ವಿಶಾಲಾಕ್ಷಿ, ಕರ್ನಾಟಕ ಸಂಗೀತ ಗಾಯಕಿ ಮತ್ತು ಆಕಾಶವಾಣಿ ಕಲಾವಿದರಾಗಿದ್ದರು. 'ಜಲತರಂಗ' ವಾದ್ಯಪ್ರವೀಣರಾಗಿದ್ದ ಸೀತಾ ದೊರೈಸ್ವಾಮಿ ಬಿಂದು ಅವರ ಅಜ್ಜಿ. 

ಶಿಕ್ಷಣ
ಚೆನ್ನೈನ ಕೇಂದ್ರೀಯ ವಿದ್ಯಾಲಯದಲ್ಲಿ ಶಾಲಾಶಿಕ್ಷಣ ಪೂರೈಸಿದ ಬಿಂದುಮಾಲಿನಿ, ಮದ್ರಾಸ್ ವಿಶ್ವವಿದ್ಯಾಲಯದಿಂದ ಲಲಿತಕಲಾ ಪದವಿ ಮತ್ತು ಕರ್ನಾಟಕ ಶಾಸ್ತ್ರೀಯ ಸಂಗೀತ ಪದವಿಗಳನ್ನು ಪಡೆದರು. 'ದೃಶ್ಯ ಸಂವಹನ' (ವಿಶುವಲ್ ಕಮ್ಯುನಿಕೇಶನ್) ಸ್ನಾತಕೋತ್ತರ ಪದವಿಯನ್ನು ಚಿನ್ನದ ಪದಕದೊಂದಿಗೆ ಪೂರೈಸಿದ ಅವರು ಗ್ರಾಫಿಕ್ ವಿನ್ಯಾಸ ಸ್ನಾತಕೋತ್ತರ ಪದವಿಯನ್ನು ಅಹಮದಾಬಾದಿನ 'ರಾಷ್ಟ್ರೀಯ ವಿನ್ಯಾಸ ಸಂಸ್ಥೆ'ಯಿಂದ (ನ್ಯಾಷನಲ್ ಇನ್ಸ್ಟಿಟ್ಯೂಟ್ ಆಫ್ ಡಿಸೈನ್) ೨೦೦೮ರಲ್ಲಿ ಪಡೆದುಕೊಂಡರು.

ಸಂಗೀತ ಕ್ಷೇತ್ರದಲ್ಲಿ
ಸಂಗೀತಾಭ್ಯಾಸ
ಬಿಂದುಮಾಲಿನಿಯವರ ಸಂಗೀತ ಕಲಿಕೆ ಭಾರತೀಯ ಶಾಸ್ತ್ರೀಯ ಸಂಗೀತ ಪ್ರಕಾರಗಳಾದ ಹಿಂದೂಸ್ತಾನಿ ಮತ್ತು ಕರ್ನಾಟಕ ಸಂಗೀತಗಳೆರಡಲ್ಲೂ ನಡೆಯಿತು.

ಸಂಗೀತಾಭ್ಯಾಸವನ್ನು ಗುರುಗಳಾದ ಕಿರಣವಲ್ಲಿ, ಮಂಗಳಾ ಶಂಕರ್ ಮುಂತಾದವರಿಂದ ಮೊದಲ್ಗೊಂಡು 'ಗ್ವಾಲಿಯರ್ ಘರಾನಾ' ಶೈಲಿಯ ಹೆಸರಾಂತ ಗಾಯಕ, ಪದ್ಮಭೂಷಣ ಉಸ್ತಾದ್ ಅಬ್ದುಲ್ ರಶೀದ್ ಖಾನರ ಬಳಿ ಕಲಿತ ಬಿಂದುಮಾಲಿನಿ, ಉತ್ತರಾದಿ ಮತ್ತು ದಕ್ಷಿಣಾದಿ ಶೈಲಿಗಳೆರಡರಲ್ಲೂ ಪರಿಣತಿ ಪಡೆದ ಗಾಯಕಿಯಾಗಿ ಗುರುತಿಸಿಕೊಂಡಿದ್ದಾರೆ. 

ಚಿತ್ರರಂಗದಲ್ಲಿ
ಬಿಂದುಮಾಲಿನಿ ಗಾಯಕಿಯಾಗಿ ಹಾಡಿದ ಮೊದಲ ಚಿತ್ರ, ಕನ್ನಡದ ‛ಸೈಬರ್ ಯುಗದೊಳ್ ನವಯುವ ಮಧುರ ಪ್ರೇಮಕಾವ್ಯಂ’ (೨೦೧೨). ಈ ಚಿತ್ರದ "ಒಲವೆಂಬ ನದಿಯಾಗಿ ನೀನು" ಎಂಬ ಹಾಡನ್ನು ಹರಿಶ್ಚಂದ್ರ ಅವರೊಂದಿಗೆ ಹಾಡಿದ್ದರು. ಬಳಿಕ ತಮಿಳಿನ ‛ಕುತ್ರಂ ಕಡಿದಾಳ್’ (೨೦೧೫), ‛ಅರುವಿ’ (೨೦೧೬) ಚಿತ್ರಗಳಲ್ಲಿ ಹಾಡಿದರು. 

ಬಿಂದುಮಾಲಿನಿ ಸಂಗೀತ ನೀಡಿದ ಮೊದಲ ಚಿತ್ರ, ತಮಿಳು ಭಾಷೆಯ ‛ಅರುವಿ’ (೨೦೧೬). ವೇದಾಂತ್ ಭಾರದ್ವಾಜ್ ಅವರೊಂದಿಗೆ ಸೇರಿ ಸಂಯೋಜಿಸಿದ ಈ ಚಿತ್ರದ ಬಹುಪಾಲು ಹಾಡುಗಳನ್ನೂ ಬಿಂದು ಅವರೇ ಹಾಡಿದ್ದಾರೆ.

೨೦೧೮ರಲ್ಲಿ ಬಿಡುಗಡೆಯಾದ ಕನ್ನಡ ಚಿತ್ರ ನಾತಿಚರಾಮಿ ಬಿಂದುಮಾಲಿನಿ ಅವರಿಗೆ ರಾಷ್ಟ್ರವ್ಯಾಪಿ ಹೆಸರು ತಂದಿತು. ಸಂಗೀತ ಸಂಯೋಜನೆ ಮತ್ತು ಹಿನ್ನೆಲೆಗಾಯನಗಳೆರಡನ್ನೂ ನಿರ್ವಹಿಸಿದ ಅವರ "ಮನವೇ ಮಾಯಾವಿ ಮನವೇ" ಹಾಡಿಗೆ ರಾಷ್ಟ್ರ ಪ್ರಶಸ್ತಿ ಪ್ರಕಟವಾಯಿತು. ಹಿನ್ನೆಲೆಗಾಯಕಿ ವಿಭಾಗದಲ್ಲಿ ರಾಷ್ಟ್ರ ಪ್ರಶಸ್ತಿ ಪಡೆದ ಮೊದಲ ಕನ್ನಡದ ಗಾಯಕಿಯಾದರು ಬಿಂದುಮಾಲಿನಿ. ಈ ಹಿಂದೆ ಎಸ್.ಜಾನಕಿ ಮತ್ತು ವಾಣಿ ಜಯರಾಂ ಅವರ ಕನ್ನಡ ಹಾಡುಗಳು ಸ್ಪರ್ಧಾಕಣದಲ್ಲಿದ್ದರೂ ಅಂತಿಮವಾಗಿ ಸಾಧ್ಯವಾಗಿರಲಿಲ್ಲ.

ವೈವಾಹಿಕ ಜೀವನ
‛ಸ್ವರಾತ್ಮ’ ಬ್ಯಾಂಡ್ ಮೂಲಕ ಹೆಸರಾದ ಗಾಯಕ, ಕವಿ, ಪ್ರಯೋಗಶೀಲ ರಂಗಕರ್ಮಿ ವಾಸು ದೀಕ್ಷಿತ್ ಅವರನ್ನು ಬಿಂದುಮಾಲಿನಿ ಮದುವೆಯಾಗಿ ಬೆಂಗಳೂರಿನಲ್ಲಿ ನೆಲೆಸಿದ್ದಾರೆ.

ಪ್ರಶಸ್ತಿಗಳು
 ೨೦೧೯ - ಅತ್ತ್ಯುತ್ತಮ ಹಿನ್ನೆಲೆಗಾಯಕಿ ರಾಷ್ಟ್ರ ಪ್ರಶಸ್ತಿ - " ಮಾಯಾವಿ ಮನವೇ " - ನಾತಿಚರಾಮಿ
 ೨೦೧೮ - ಅತ್ಯುತ್ತಮ ಹಿನ್ನೆಲೆಗಾಯಕಿ ಫಿಲಂಫೇರ್ ಪ್ರಶಸ್ತಿ - "ಭಾವಲೋಕದ ಭ್ರಮೆಯ" - ನಾತಿಚರಾಮಿ

ಹಾಡುಗಳ ಪಟ್ಟಿ

ಉಲ್ಲೇಖಗಳು

ಹೊರಗಿನ ಕೊಂಡಿಗಳು
ಕಟಾರ್‌ಮಲ್

ಕಟಾರ್‌ಮಲ್ ಭಾರತದ ಉತ್ತರಾಖಂಡ ರಾಜ್ಯದ ಅಲ್ಮೋರಾ ಜಿಲ್ಲೆಯ ಕುಮಾವ್ಞು ವಿಭಾಗದಲ್ಲಿರುವ ಒಂದು ದೂರದ ಹಳ್ಳಿ.

ಸೂರ್ಯ ದೇವಾಲಯ 
ಕಟಾರ್‌ಮ‌‌ಲ್ ತುಲನಾತ್ಮಕವಾಗಿ ಅಪರೂಪದ ಸೂರ್ಯ ದೇವಾಲಯಕ್ಕೆ ಹೆಸರುವಾಸಿಯಾಗಿದೆ. ಇದನ್ನು ಕ್ರಿ.ಶ. 9 ನೇ ಶತಮಾನದಲ್ಲಿ ಕತ್ಯೂರಿ ರಾಜರು ನಿರ್ಮಿಸಿದರು.  ಒಬ್ಬ ಕತ್ಯೂರಿ ರಾಜನಾದ ಕಟಾರ್‌ಮಲ್ಲಾ ಈ ದೇವಾಲಯವನ್ನು ನಿರ್ಮಿಸಿದನು. ಇದು ಸೂರ್ಯನ ಮುಖ್ಯ ದೇವತೆಯ (ಇದನ್ನು ಬುರ್ಹಾದಿತಾ ಅಥವಾ ವೃದ್ಧಾಧಿತ್ಯ ಎಂದು ಕರೆಯಲಾಗುತ್ತದೆ) ಸುತ್ತ 44 ಸಣ್ಣ ದೇವಾಲಯಗಳನ್ನು ಹೊಂದಿದೆ. ಶಿವ-ಪಾರ್ವತಿ ಮತ್ತು ಲಕ್ಷ್ಮಿ-ನಾರಾಯಣರಂತಹ ಇತರ ದೇವತೆಗಳನ್ನೂ ಈ ದೇವಾಲಯ ಸಂಕೀರ್ಣದಲ್ಲಿ ಸ್ಥಾಪಿಸಲಾಗಿದೆ. 10 ನೇ ಶತಮಾನದ ಒಂದು ವಿಗ್ರಹವನ್ನು ಕಳವು ಮಾಡಿದ ನಂತರ ಕೆತ್ತಿದ ಮರದ ಬಾಗಿಲುಗಳು ಮತ್ತು ಫಲಕಗಳನ್ನು ದೆಹಲಿಯ ರಾಷ್ಟ್ರೀಯ ವಸ್ತುಸಂಗ್ರಹಾಲಯಕ್ಕೆ ಸಾಗಿಸಲಾಯಿತು. ಗೋಡೆಗಳು ಮತ್ತು ಫಲಕಗಳ ಮೇಲೆ ಇತರ ಕೆತ್ತನೆಗಳನ್ನು ಹೊಂದಿರುವ ಈ ದೇವಾಲಯವನ್ನು 1958 ರ ಪ್ರಾಚೀನ ಸ್ಮಾರಕಗಳು ಮತ್ತು ಪುರಾತತ್ವ ತಾಣಗಳು ಹಾಗೂ ಅವಶೇಷಗಳ ಕಾಯ್ದೆಯಡಿಯಲ್ಲಿ ರಾಷ್ಟ್ರೀಯ ಪ್ರಾಮುಖ್ಯದ ಸ್ಮಾರಕವೆಂದು ಘೋಷಿಸಲಾಯಿತು.

ಉಲ್ಲೇಖಗಳು 

ಉತ್ತರಾಖಂಡ
ದೇವಾಲಯಗಳು
ದಡಸಲು

ದಡಸಲು (ಅರೆಂಗಾ ವೈಟೈ)  ಎಂಬುದು ಅರೆಕೇಶಿಯ ಕುಟುಂಬದಲ್ಲಿ ಒಂದು ಜಾತಿಯ ಹೂಬಿಡುವ ಸಸ್ಯವಾಗಿದೆ. ಇದು ಬಹುತೇಕ ಭಾರತದಲ್ಲಿ ಕಂಡುಬರುತ್ತದೆ. ಇದು ಕಾಡುನಾಶದಿಂದ ಅಳಿವಿನಂಚಿಗೆ ಬಂದಿರುವ ಸಸ್ಯವಾಗಿದೆ.ಇದನ್ನು ಕನ್ನಡದಲ್ಲಿ ದಡಶಿ ಎಂದೂ ಕರೆಯುತ್ತಾರೆ.ಮಲಯಾಳಂ ಭಾಷೆಯಲ್ಲಿ ಮಾಲಂ ತೆಂಗು,ತಮಿಳು ಭಾಷೆಯಲ್ಲಿ ಕಟ್ಟು ತೆಂಗೈ, ಇಂಗ್ಲಿಷ್ ಭಾಷೆಯಲ್ಲಿ ವೈಲ್ಡ್ ಕೊಕೊನಟ್ ಎಂದೂ ಹೆಸರಿದೆ.ಪಶ್ಚಿಮ ಘಟ್ಟಗಳ ದಟ್ಟ ಕಾಡಿನ ಇಳಿಜಾರಿನಲ್ಲಿ ಅಂದರೆ ಸಮುದ್ರ ಮಟ್ಟದಿಂದ ೧೫೦೦ ಮೀಟರ್ ಎತ್ತರದವರೆಗೆ ಬೆಳೆಯುತ್ತದೆ.

ಉಲ್ಲೇಖಗಳು

ಬಾಹ್ಯ ಸಂಪರ್ಕಗಳು
 http://indiabiodiversity.org/biodiv/species/show/7984 
 http://www.palmpedia.net/wiki/Arenga_wightii
 http://www.biotik.org/india/species/a/arenwigh/arenwigh_en.html 

ಕರ್ನಾಟಕದ ಸಸ್ಯಗಳು
ಸಸ್ಯಗಳು
ಹೆಬ್ಬಿದಿರು

ಹೆಬ್ಬಿದಿರು (ಬಂಬುಸಾ ಬಂಬೋಸ್), ದೈತ್ಯ ಮುಳ್ಳಿನ ಬಿದಿರು, ಭಾರತೀಯ ಮುಳ್ಳಿನ ಬಿದಿರು, ಸ್ಪೈನಿ ಬಿದಿರು, ಅಥವಾ ಮುಳ್ಳಿನ ಬಿದಿರು,,  ದಕ್ಷಿಣ ಏಷ್ಯಾಕ್ಕೆ (ಭಾರತ, ಬಾಂಗ್ಲಾದೇಶ, ಶ್ರೀಲಂಕಾ ಮತ್ತು ಇಂಡೋಚೈನಾ)ದಲ್ಲಿ ಕಾಣಬರುವ  ಬಿದಿರಿನ ಗುಂಪಾಗಿದೆ. ಇದು ಸೀಶೆಲ್ಸ್, ಮಧ್ಯ ಅಮೇರಿಕ, ವೆಸ್ಟ್ ಇಂಡೀಸ್, ಜಾವಾ, ಮಲೇಷ್ಯಾ, ಮಾಲುಕು ಮತ್ತು ಫಿಲಿಪೈನ್ಸ್‌ನಲ್ಲಿಯೂ ಸಹ ಸ್ವಾಭಾವಿಕವಾಗಿದೆ.

ಸಸ್ಯ ಲಕ್ಷಣ
ಇದು ಎತ್ತರದ,ಗಾಢ ಹಸಿರು ಬಣ್ಣದ ಸ್ಪೈನಿ ಬಿದಿರಿನ ಪ್ರಭೇದವಾಗಿದೆ, ಇದು ಹೆಚ್ಚಿನ ಸಂಖ್ಯೆಯ ಕವಲೊಡೆದ, ನಿಕಟವಾಗಿ ಬೆಳೆಯುವ ಎಳೆಗಳನ್ನು ಒಳಗೊಂಡಿರುವ ಗುಂಪಿನಲ್ಲಿ ಬೆಳೆಯುತ್ತದೆ. ಇದು 10-35 ಮೀಟರ್ ಎತ್ತರವನ್ನು ತಲುಪುತ್ತದೆ ಮತ್ತು ಶುಷ್ಕ ವಲಯಗಳ ಕಾಡುಗಳಲ್ಲಿ ನೈಸರ್ಗಿಕವಾಗಿ ಬೆಳೆಯುತ್ತದೆ.

ಗುಣ ಲಕ್ಷಣಗಳುಅವು ಗಾಡ ಹಸಿರು, ಒಣಗಿದಾಗ ಕಂದು ಹಸಿರು ಆಗುತ್ತವೆ ಮತ್ತು ಎಳೆಯ ಚಿಗುರುಗಳು ಆಳವಾದ ನೇರಳೆ ಬಣ್ಣದ್ದಾಗಿರುತ್ತವೆ. ಶಾಖೆಗಳು ಬುಡದಿಂದ ಹರಡಿವೆ.

ಉಪಯೋಗಗಳು
ಇದನ್ನು ಕೃಷಿಕರು ಏಣಿ ಇತ್ಯಾದಿ ವಸ್ತುಗಳನ್ನು ತಯಾರಿಸಲು ಉಪಯೋಗಿಸುತ್ತಾರೆ.

ಉಲ್ಲೇಖಗಳು

ಬಾಹ್ಯ ಸಂಪರ್ಕಗಳು

ಮರಗಳು
ಸಸ್ಯಗಳು
ಕರ್ನಾಟಕದ ಸಸ್ಯಗಳು
ಜಾಖೂ

ಜಾಖೂ ದೇವಾಲಯವು ಶಿಮ್ಲಾದಲ್ಲಿರುವ ಪುರಾತನ ದೇವಾಲಯವಾಗಿದ್ದು, ಹಿಂದೂ ದೇವತೆ ಹನುಮಂತನಿಗೆ ಸಮರ್ಪಿತವಾಗಿದೆ. ಇದು ಶಿಮ್ಲಾದ ಅತಿ ಎತ್ತರದ ಶಿಖರವಾದ ಜಾಖೂ ಗುಡ್ಡದ ಮೇಲೆ ಸ್ಥಿತವಾಗಿದೆ. ಪ್ರತಿ ವರ್ಷ, ದಸರಾದಂದು ಒಂದು ಉತ್ಸವವನ್ನು ನಡೆಸಲಾಗುತ್ತದೆ. 1972 ಕ್ಕಿಂತ ಮೊದಲು ಈ ಉತ್ಸವವನ್ನು ಅನಾಡೇಲ್‌ನಲ್ಲಿ ನಡೆಸಲಾಗುತ್ತಿತ್ತು.

ರಾಮಾಯಣದ ಪ್ರಕಾರ, ಲಕ್ಷ್ಮಣನನ್ನು ಪುನರುಜ್ಜೀವನಗೊಳಿಸಲು ಸಂಜೀವನಿ ಮೂಲಿಕೆಯನ್ನು ಹುಡುಕುವಾಗ ಹನುಮಂತನು ವಿಶ್ರಾಂತಿ ಪಡೆಯಲು ಈ ಸ್ಥಳದಲ್ಲಿ ನಿಂತನು. 4 ನವೆಂಬರ್ 2010 ರಂದು ಜಾಖೂ ಹನುಮಾನ್ ದೇವಸ್ಥಾನದಲ್ಲಿ 108 ಅಡಿ ಎತ್ತರದ ದೈತ್ಯ ವಿಗ್ರಹವನ್ನು ಅನಾವರಣಗೊಳಿಸಲಾಯಿತು.

ನಡಿಗೆ, ಕುದುರೆ, ಟ್ಯಾಕ್ಸಿ ಅಥವಾ ರಜ್ಜುಪಥದ ಮೂಲಕ ಈ ದೇವಾಲಯವನ್ನು ತಲುಪಬಹುದು. ಜಾಖೂ ರಜ್ಜುಪಥವು ವೈಮಾನಿಕ ಎತ್ತುಗವಾಗಿದ್ದು ಶಿಮ್ಲಾದ ಮಧ್ಯಭಾಗದ ಹತ್ತಿರವಿರುವ ಒಂದು ಬಿಂದುವನ್ನು ದೇವಾಲಯಕ್ಕೆ ಜೋಡಿಸುತ್ತದೆ.

ಛಾಯಾಂಕಣ

ಉಲ್ಲೇಖಗಳು 

ಹಿಮಾಚಲ ಪ್ರದೇಶ
ದೇವಾಲಯಗಳು
ಶೀತಲಾ ಮಾತಾ ಮಂದಿರ್

ಶೀತಲಾ ಮಾತಾ ಮಂದಿರ್ ಭಾರತೀಯ ಮಹಾಕಾವ್ಯವಾದ ಮಹಾಭಾರತದ ಪ್ರಕಾರ ಪಾಂಡವರು ಮತ್ತು ಕೌರವರ ಶಿಕ್ಷಕರಾಗಿದ್ದ ಗುರು ದ್ರೋಣಾಚಾರ್ಯರ ಪತ್ನಿ ಮಾತಾ ಶೀತಲಾ ದೇವಿಗೆ ಸಮರ್ಪಿತವಾದ ಪುರಾತನ ದೇವಾಲಯವಾಗಿದೆ. ಈ ದೇವಾಲಯವು ಭಾರತದ ಹರಿಯಾಣ ರಾಜ್ಯದ ಗುರುಗ್ರಾಮ್ ಜಿಲ್ಲೆಯ ಗುರುಗ್ರಾಮ್ ನಗರದ ಶೀತಲಾ ಮಾತಾ ರಸ್ತೆಯಲ್ಲಿದೆ.

ಈ ದೇವಾಲಯವು ಬಹಳ ಪ್ರಸಿದ್ಧವಾಗಿದ್ದು ನವರಾತ್ರಿ ಮತ್ತು ಇತರ ಹಬ್ಬಗಳಲ್ಲಿ ಅವಧಿಯಲ್ಲಿ ಹೆಚ್ಚಿನ ಸಂಖ್ಯೆಯಲ್ಲಿ ಜನರು ಇಲ್ಲಿಗೆ ಭೇಟಿ ನೀಡುತ್ತಾರೆ.

ದ್ರೋಣಾಚಾರ್ಯರ ಪತ್ನಿ ಕೃಪಿ ಅನಾರೋಗ್ಯಪೀಡಿತ ಮಕ್ಕಳನ್ನು, ವಿಶೇಷವಾಗಿ ಸಿಡುಬು ರೋಗದಿಂದ ಬಳಲುತ್ತಿರುವವರನ್ನು ನೋಡಿಕೊಳ್ಳಲು ತನ್ನನ್ನು ಮುಡಿಪಾಗಿಸಿಕೊಂಡಳು. ಜನರು ಪ್ರೀತಿ ಮತ್ತು ಗೌರವದಿಂದ ಅವಳನ್ನು ಮಾತಾ (ತಾಯಿ) ಎಂದು ಕರೆದರು. ಅವಳ ಮರಣದ ನಂತರ ಗ್ರಾಮಸ್ಥರು ಅವಳ ಗೌರವಾರ್ಥವಾಗಿ ಕೇಶೋಪುರ್‌ನಲ್ಲಿ ಒಂದು ದೇವಾಲಯವನ್ನು ನಿರ್ಮಿಸಿದರು ಮತ್ತು ಅವಳನ್ನು ಮಾತಾ ಶೀತಲಾ ಅಥವಾ ಮಾತಾ ಮಸಾನಿ, ಅಂದರೆ 'ಸಿಡುಬಿನ ದೇವತೆ' ಎಂದು ನೆನಪಿಸಿಕೊಳ್ಳಲಾರಂಭಿಸಲಾಯಿತು.

ಮೂರು ಶತಮಾನಗಳ ಹಿಂದೆ, ಮಸಾನಿ ತಾಯಿಯು ಗುರುಗ್ರಾಮ್ ಹಳ್ಳಿಯ ಜಾಟ್ ಚೌಧರಿ ಸಿಂಗ್ ರಾಮ್ ಉರುಫ್ ಸಿಂಘಾಗೆ ಕನಸಿನಲ್ಲಿ ಕಾಣಿಸಿಕೊಂಡಳು ಎಂದು ಹೇಳಲಾಗುತ್ತದೆ. ಅವಳು ಕೇಶೋಪುರವನ್ನು ಬಿಟ್ಟು ಗುರುಗ್ರಾಮ್‌ಗೆ ಬರಬೇಕೆಂಬ ಆಸೆ ವ್ಯಕ್ತಪಡಿಸಿದಳು. ಅವಳು ಅವನಿಗೆ ಒಂದು ಸ್ಥಳವನ್ನು ನಿರ್ಮಿಸುವಂತೆ ಮಾಡಿದಳು.

ಉಲ್ಲೇಖಗಳು 

ಹರಿಯಾಣ
ದೇವಾಲಯಗಳು
ಬಸವನಪಾದ

ಬಸವನಪಾದ ಇದರ  ವೈಜ್ಞಾನಿಕ ಹೆಸರು: ಬೌಹಿನಿಯಾ ರೇಸ್‌ಮೋಸಾ.  ಆಗ್ನೇಯ ಏಷ್ಯಾ ಮೂಲದ ಮಧ್ಯಮ ಗಾತ್ರದ ಮರ. ಇದರ ಎಲೆಗಳನ್ನು ಬೀಡಿ ತಯಾರಿಸಲು ಬಳಸಲಾಗುತ್ತದೆ. ಇದರ ಎಲೆಗಳನ್ನು ಔಷಧೀಯವಾಗಿ ಬಳಸಲಾಗುತ್ತದೆ. ಪತನಶೀಲ ಮರ. ಎಲೆಗಳು ಒಟ್ಟಿಗೆ ಬರುವುದಿಲ್ಲ. ಕಾಡಿನಲ್ಲಿ ಉತ್ತಮ ಸಂತಾನೋತ್ಪತ್ತಿ ಇದೆ. ಕುಡಂಪುಲಿಮಂದರಂ, ಮಲಮಂದರಂ ಮತ್ತು ಅರಂಪಾಲಿ ಎಂದು ಮಲಯಾಳಂ ಭಾಷೆಯಲ್ಲಿ ಕರೆಯುತ್ತಾರೆ.ಕನ್ನಡದಲ್ಲಿ ಬನ್ನೆ ಮರ, ಅರಳು ಕಾಡು ಮಂದಾರ ಎಂದೂ ಹೆಸರಿದೆ.ಸಂಸ್ಕೃತಭಾಷೆಯಲ್ಲಿ ಯಮಳಪತ್ರಕಾ ಎಂದು ಹೆಸರಿದೆ. ಬೀಜಗಳು ಕೊಳೆಯಲು ಮತ್ತು ನೆಲವನ್ನು ತಲುಪಲು ಸುಮಾರು ಒಂದು ವರ್ಷ ತೆಗೆದುಕೊಳ್ಳುತ್ತದೆ, ಆದರೆ ನೈಸರ್ಗಿಕ ಪುನರುತ್ಪಾದನೆ ನಡೆಯುತ್ತದೆ.ಫೆಬ್ರವರಿ-ಮಾರ್ಚ್ ತಿಂಗಳಲ್ಲಿ ಹೂ ಬಿಡುತ್ತದೆ.

ಉಪಯೋಗಗಳು
ಇದರ ಎಲೆಗಳನ್ನು ಬೀಡಿ ತಯಾರಿಕೆಯಲ್ಲಿ ಬಳಸುತ್ತಾರೆ.

ಉಲ್ಲೇಖಗಳು

ಬಾಹ್ಯ ಸಂಪರ್ಕಗಳು

ಮರಗಳು
ಕರ್ನಾಟಕದ ಸಸ್ಯಗಳು
ಮುಳ್ಳುಹೊನ್ನೆ

ಮುಳ್ಳುಹೊನ್ನೆ(ಬ್ರಿಡೆಲಿಯಾ ರೆಟುಸಾ) ಎಂಬುದು ಬಾಂಗ್ಲಾದೇಶ, ನೇಪಾಳ,  ಭಾರತ, ಶ್ರೀಲಂಕಾ, ದಕ್ಷಿಣ ಚೀನಾ, ಇಂಡೋಚೈನಾ, ಥೈಲ್ಯಾಂಡ್ ಮತ್ತು ಸುಮಾತ್ರಾದಲ್ಲಿ ಕಂಡುಬರುವ ಬ್ರಿಡೆಲಿಯಾ ಪ್ರಭೇದವಾಗಿದೆ..
ಒಣ ಪತನದಿಂದ ತೇವಾಂಶವುಳ್ಳ ಪತನಶೀಲ ಕಾಡುಗಳು, ಮಿಶ್ರ ಅರಣ್ಯ, ನದಿ ತೀರಗಳು, ಕಲ್ಲಿನ ಸ್ಥಳಗಳಲ್ಲಿ ಕಂಡುಬರುವ ಈ ಸಸ್ಯ ದಕ್ಷಿಣ ಭಾರತದಲ್ಲಿ 2000 ಮೀ ವರೆಗೆ, ಮಧ್ಯ ಮತ್ತು ಮಧ್ಯ-ಪೂರ್ವ ಭಾರತದಲ್ಲಿ 600 ಮೀ, ಹಿಮಾಲಯದಲ್ಲಿ 1600 ಮೀ ಮತ್ತು ಈಶಾನ್ಯ ಭಾರತದಲ್ಲಿ ೧೦೦೦ ಮೀ ಎತ್ತರದ ವರೆಗೂ ಬೆಳೆಯುತ್ತದೆ. ಅಂಡಮಾನ್ ಮತ್ತು ನಿಕೋಬಾರ್ ದ್ವೀಪಗಳನ್ನು ಹೊರತುಪಡಿಸಿ ದೇಶಾದ್ಯಂತ ಕಂಡುಬರುತ್ತದೆ..   

ಕನ್ನಡ ಭಾಷೆಯಲ್ಲಿ ಕವಾಟೆ,ಗೋಜ,ಮುಳ್ಳು ಗೊಜ್ಜಲ ಎಂದೂ ಹೆಸರಿದೆ. ಮಲಯಾಳಂ ಭಾಷೆಯಲ್ಲಿ ಕೈನಿ, ಮುಲ್ಲಂಕೈನಿ ಮತ್ತು ಮುಕ್ಕೈನಿ ಎಂದೂ ಕರೆಯುತ್ತಾರೆ.  ದೊಡ್ಡ ಮುಳ್ಳಿನ ಮರ. ಸ್ವಲ್ಪ ನೆರಳು ಆದ್ಯತೆ ನೀಡುವ ಪತನಶೀಲ ಮರ.

ಪ್ರಸರಣ
ಬೀಜಗಳನ್ನು ಪಕ್ಷಿಗಳು ವಿತರಿಸುತ್ತವೆ. ಮಳೆಗಾಲದ ಆರಂಭದೊಂದಿಗೆ ಬೀಜಗಳು ಮೊಳಕೆಯೊಡೆಯುತ್ತವೆ.ಆಗಸ್ಟ್ -ಡಿಸೆಂಬರ್ ತಿಂಗಳಲ್ಲಿ ಹೂವು-ಹಣ್ಣು ಕೊಡುತ್ತದೆ.

ಉಪಯೋಗಗಳು
ಬೇರುಗಳ ತೊಗಟೆಯನ್ನು ಸಾಂಪ್ರದಾಯಿಕ ಔಷಧದಲ್ಲಿ ಬಳಸಲಾಗುತ್ತದೆ..

ಉಲ್ಲೇಖಗಳು

ಮರಗಳು
ಕರ್ನಾಟಕದ ಸಸ್ಯಗಳು
ಔಷಧೀಯ ಸಸ್ಯಗಳು
ಮುತ್ತುಗದ ಬಳ್ಳಿ

ಮುತ್ತುಗದ ಬಳ್ಳಿ ,(ಮುತ್ತುಗದ ಹಂಬು)  (ಬ್ಯುಟಿಯಾ ಸೂಪರ್ಬಾ) ಎಂಬುದು ದ್ವಿದಳ ಧಾನ್ಯದ ಕುಟುಂಬವಾದ ಫ್ಯಾಬಾಸಿಯ ಒಂದು ಬಳ್ಳಿ ಪೊದೆಸಸ್ಯವಾಗಿದ್ದು, ಇದು ಭಾರತ ಮತ್ತು ಆಗ್ನೇಯ ಏಷ್ಯಾದ ಮುಖ್ಯ ಭೂಭಾಗದಲ್ಲಿ ಕಂಡುಬರುತ್ತದೆ. 
ಇದು ಥೈಲ್ಯಾಂಡ್ನ ಪತನಶೀಲ ಕಾಡುಗಳಲ್ಲಿ ಹೇರಳವಾಗಿ ಬೆಳೆಯುತ್ತದೆ. ಲೈಂಗಿಕ ಸಾಮರ್ಥ್ಯವನ್ನು ಹೆಚ್ಚಿಸುವ ಸಾಮರ್ಥ್ಯವನ್ನು ಇದು ಹೊಂದಿದೆ ಎಂದು ಅಲ್ಲಿನ ಜನರು ನಂಬುತ್ತಾರೆ. ಯಾವುದೇ ಪ್ರಯೋಗಗಳು ಅನುಕೂಲಕರ ಫಲಿತಾಂಶವನ್ನು ನೀಡಿಲ್ಲ.  ಸಸ್ಯವನ್ನು ಆಯುರ್ವೇದದಲ್ಲಿ ಔಷಧೀಯವಾಗಿ ಬಳಸಲಾಗುತ್ತದೆ.
  
ಬ್ಯುಟಿಯಾ ಸೂಪರ್ಬಾದ ಕೊಳವೆಯಾಕಾರದ ಬೇರುಗಳು ಫ್ಲೇವೊನೈಡ್ಗಳು ಮತ್ತು ಫ್ಲೇವನಾಯ್ಡ್ ಗ್ಲೈಕೋಸೈಡ್ಗಳು ಮತ್ತು β- ಸಿಟೊಸ್ಟೆರಾಲ್, ಕ್ಯಾಂಪೆಸ್ಟರಾಲ್ ಮತ್ತು ಸ್ಟಿಗ್ಮಾಸ್ಟರಾಲ್ ಸೇರಿದಂತೆ ಸ್ಟೆರಾಲ್ ಸಂಯುಕ್ತಗಳನ್ನು ಹೊಂದಿರುವುದು ಕಂಡುಬಂದಿದೆ.

ಉಲ್ಲೇಖಗಳು

ಸಸ್ಯಗಳು
ಕರ್ನಾಟಕದ ಸಸ್ಯಗಳು
ಔಷಧೀಯ ಸಸ್ಯಗಳು
ಹಾಲುಬೆತ್ತ

ಹಾಲುಬೆತ್ತ ಬೆತ್ತದ ಹಲವಾರು ಪ್ರಭೇದಗಳಿಲ್ಲಿ ಒಂದು. ವೈಜ್ಞಾನಿಕ ಹೆಸರು ಕಲಾಮಸ್ ಸ್ಯುಡೋಟೇನಿಯಸ್ ಕೆಲವು ಪ್ರದೇಶಗಳಲ್ಲಿ ಇದನ್ನು ಒಂಟಿ ಬೆತ್ತ ಎಂದೂ ಕರೆಯುತ್ತಾರೆ.ಮಲಯಾಳಂ ಭಾಷೆಯಲ್ಲಿ ಇದನ್ನು ಚೂರಾಲ್ ಎಂದು ಕರೆಯುತ್ತಾರೆ.ಭಾರತ ಮತ್ತು ಶ್ರೀಲಂಕಾ ದೇಶಗಳಲ್ಲಿ ಬೆಳೆಯುವ ಸಸ್ಯ.

ವಿವರಣೆ
ಇದು ಸುಮಾರು ೫ ಸೆಂಟಿಮೀಟರ್ ವ್ಯಾಸವನ್ನು ಹೊಂದಿದ್ದು ಸುಮಾರು ೧೫ ಮೀಟರ್ ಉದ್ದ ಇರುತ್ತದೆ.ಎಲೆಗಳ ಪೊರೆಗಳು ಕಂದು ಬಣ್ಣದ ಕೂದಲಿನೊಂದಿಗೆ ಹಳದಿ ಮಿಶ್ರಿತ ಹಸಿರು ಬಣ್ಣದ್ದಾಗಿದ್ದು, ಹೂಗೊಂಚಲುಗಳು 3 ಮೀ ಉದ್ದವಿರುತ್ತವೆ,  ಹಣ್ಣು ದುಂಡಾಗಿರುತ್ತದೆ.ಅಕ್ಟೋಬರ್-ಮಾರ್ಚ್ ತಿಂಗಳುಗಳಲ್ಲಿ ಹೂವು ಹಣ್ಣು ಬಿಡುತ್ತದೆ.

ಬೌಗೋಳಿಕ ಹರಡುವಿಕೆ
ಇದು ದಕ್ಷಿಣ ಭಾರತದಲ್ಲಿ ಪಶ್ಚಿಮ ಘಟ್ಟಗಳ ನಿತ್ಯಹರಿದ್ವರ್ಣ ಕಾಡುಗಳಲ್ಲಿ ಕಂಡುಬರುತ್ತದೆ.

ಉಲ್ಲೇಖಗಳು

ಕರ್ನಾಟಕದ ಸಸ್ಯಗಳು
ಸಸ್ಯಗಳು
ಜಾಗೇಶ್ವರ್

ಜಾಗೇಶ್ವರ್ ದೇವಾಲಯಗಳು (ಜಾಗೇಶ್ವರ್ ಕಣಿವೆಯ ದೇವಾಲಯಗಳು ಎಂದೂ ಕರೆಯಲ್ಪಡುತ್ತವೆ) ಭಾರತದ ಹಿಮಾಲಯ ರಾಜ್ಯವಾದ ಉತ್ತರಾಖಂಡದ ಅಲ್ಮೋರಾ ಬಳಿ ಇರುವ, 7 ಮತ್ತು 12 ನೇ ಶತಮಾನದ ನಡುವಿನ ಕಾಲಮಾನದ್ದೆಂದು ನಿರ್ಧಾರಿತವಾಗಿರುವ 100 ಕ್ಕೂ ಹೆಚ್ಚು ಹಿಂದೂ ದೇವಾಲಯಗಳ ಒಂದು ಗುಂಪು. ಈ ಕಣಿವೆಯಲ್ಲಿ ದಂಡೇಶ್ವರ್ ಮತ್ತು ಜಾಗೇಶ್ವರ್ ತಾಣಗಳಂತಹ ಹಲವಾರು ದೇವಾಲಯ ಸಮೂಹಗಳಿವೆ. ಕೆಲವು ಸ್ಥಳಗಳು 20 ನೇ ಶತಮಾನದಾದ್ಯಂತ ಹೊಸ ದೇವಾಲಯಗಳ ನಿರ್ಮಾಣವನ್ನು ಆಕರ್ಷಿಸಿವೆ. ಕಣಿವೆಯ ಮೇಲಿರುವ ಈ ಸಮೂಹಗಳು ಒಟ್ಟಾಗಿ ಕತ್ತರಿಸಿದ ಕಲ್ಲಿನಿಂದ ನಿರ್ಮಿಸಲಾದ 200 ಕ್ಕೂ ಹೆಚ್ಚು ರಚನಾತ್ಮಕ ದೇವಾಲಯಗಳನ್ನು ಒಳಗೊಂಡಿವೆ. ಅನೇಕವು ಚಿಕ್ಕದಾಗಿದ್ದರೆ, ಕೆಲವು ಬೃಹತ್ ಗಾತ್ರದ್ದಾಗಿವೆ. ಇವು ಮುಖ್ಯವಾಗಿ ಉತ್ತರ ಭಾರತದ ನಾಗರ ಶೈಲಿಯ ವಾಸ್ತುಶಿಲ್ಪವನ್ನು ತೋರಿಸುತ್ತವೆ. ದಕ್ಷಿಣ ಮತ್ತು ಮಧ್ಯ ಭಾರತೀಯ ಶೈಲಿಯ ವಿನ್ಯಾಸಗಳನ್ನು ತೋರಿಸುವ ಕೆಲವು ಅಪವಾದಗಳಿವೆ. ಅನೇಕ ದೇವಾಲಯಗಳು ಶಿವನಿಗೆ ಅರ್ಪಿತವಾಗಿದ್ದಾವೆ. ಅತಿ ಸಮೀಪದ ಇತರ ದೇವಾಲಯಗಳು ವಿಷ್ಣು, ಶಕ್ತಿ ದೇವತೆಗಳು ಮತ್ತು ಹಿಂದೂ ಧರ್ಮದ ಸೂರ್ಯ ಸಂಪ್ರದಾಯಗಳಿಗೆ ಸಮರ್ಪಿತವಾಗಿವೆ.

ಜಾಗೇಶ್ವರ್ ಹಿಂದೂ ತೀರ್ಥಯಾತ್ರೆಯ ಒಂದು ಪಟ್ಟಣವಾಗಿದ್ದು ಶೈವ ಪಂಥದಲ್ಲಿ ಒಂದು ಧಾಮವಾಗಿದೆ. ಈ ತಾಣವು ಭಾರತೀಯ ಕಾನೂನುಗಳ ಅಡಿಯಲ್ಲಿ ರಕ್ಷಿತವಾಗಿದೆ ಮತ್ತು ಇದನ್ನು ಭಾರತೀಯ ಪುರಾತತ್ವ ಸರ್ವೇಕ್ಷಣೆಯು (ಎಎಸ್ಐ) ನಿರ್ವಹಿಸುತ್ತದೆ. ಈ ಸ್ಥಳವು ಜಾಗೇಶ್ವರ್ ಮಳೆಗಾಲದ ಹಬ್ಬವನ್ನು ಹಿಂದೂ ಪಂಚಾಂಗದ ಶ್ರಾವಣ ಮಾಸದಲ್ಲಿ (ಜುಲೈ- ಆಗಸ್ಟ್‌ನಲ್ಲಿ ಬರುತ್ತದೆ) ಮತ್ತು ವಸಂತಕಾಲದ ಆರಂಭದಲ್ಲಿ ನಡೆಯುವ ವಾರ್ಷಿಕ ಮಹಾ ಶಿವರಾತ್ರಿ ಮೇಳವನ್ನು ( ಶಿವರಾತ್ರಿ ಹಬ್ಬ) ಆಚರಿಸುತ್ತದೆ.

ಉಲ್ಲೇಖಗಳು

ಹೊರಗಿನ ಕೊಂಡಿಗಳು 

 Jageshwar Archaeological Museum
ಉತ್ತರಾಖಂಡ
ದೇವಾಲಯಗಳು
ತಾರಾ ದೇವಿ ದೇವಾಲಯ

ತಾರಾ ದೇವಿ ದೇವಸ್ಥಾನವು ಶಿಮ್ಲಾದಲ್ಲಿ ಹೆಚ್ಚು ಭೇಟಿ ನೀಡಲ್ಪಡುವ ಧಾರ್ಮಿಕ ಸ್ಥಳಗಳಲ್ಲಿ ಒಂದಾಗಿದೆ. ಇದನ್ನು ಸಮುದ್ರ ಮಟ್ಟದಿಂದ 7200 ಅಡಿ ಎತ್ತರದಲ್ಲಿ ಸ್ಥಾಪಿಸಲಾಗಿದೆ. ಇದು ಶಿಮ್ಲಾ ನಗರದಿಂದ 11 ಕಿ.ಮೀ ದೂರದಲ್ಲಿದೆ. ಹತ್ತಿರದಲ್ಲಿ ಶಿವ ದೇವಾಲಯವಾದ ಶಿವ ಬಾವ್ಡಿ ಇದೆ.

ಕ್ರಿ.ಶ 1766 ರ ಸುಮಾರಿಗೆ ತಾರಾ ದೇವಿ ದೇವಾಲಯವನ್ನು ಸೇನ್ ರಾಜವಂಶದ ರಾಜರು ನಿರ್ಮಿಸಿದರು. ಗಿರಿ ಸೇನ್‍ನ ಕೋಟೆಯು ಜುಂಗಾದಲ್ಲಿ ಇನ್ನೂ ಇದೆ.

250 ವರ್ಷಗಳ ಹಿಂದಿನ ಕಥೆಯೊಂದರ ಪ್ರಕಾರ, ತನಗೆ ಒಂದು ಕನಸು ಬಂದು ಅದರಲ್ಲಿ ತಾರಾ ದೇವಿಯು ಅವನಿಗೆ ಜನರು ತನ್ನ ಆಶೀರ್ವಾದವನ್ನು ಪಡೆಯುವಂತಾಗಲು ಅಲ್ಲಿ ಒಂದು ಮಾದರಿಯನ್ನು ಸ್ಥಾಪಿಸಲು ಕೇಳಿಕೊಂಡಾಗ ರಾಜ ಭೂಪೇಂದ್ರ ಸೇನ್ ಈ ದೇವಾಲಯವನ್ನು ನಿರ್ಮಿಸಿದನು. ಅವನು ಅಲ್ಲಿ ದೇವಿಯ ಒಂದು ಮರದ ವಿಗ್ರಹವನ್ನೂ ಸ್ಥಾಪಿಸಿದನು.

ಹಿಂದೂ ಧರ್ಮ ಮತ್ತು ಬೌದ್ಧಧರ್ಮದಲ್ಲಿ ತಾರಾ ದೇವತೆಯು ಮಹಾವಿದ್ಯೆಯರು ಎಂದು ಕರೆಯಲ್ಪಡುವ ಹತ್ತು ಮಹಾನ್ ವಿವೇಕಗಳಲ್ಲಿ ಎರಡನೆಯವಳು ಮತ್ತು ಎಲ್ಲ ಶಕ್ತಿಗಳ ಮೂಲವೆಂದು ಪರಿಚಿತವಾಗಿದ್ದಾಳೆ.

ಛಾಯಾಂಕಣ

ಉಲ್ಲೇಖಗಳು 

ಹಿಮಾಚಲ ಪ್ರದೇಶ
ದೇವಾಲಯಗಳು
ನಾಗಬೆತ್ತ

ನಾಗಬೆತ್ತ  (ಕ್ಯಾಲಮಸ್ ರೋಟಾಂಗ್) ಭಾರತ, ಶ್ರೀಲಂಕಾ ಮತ್ತು ಮ್ಯಾನ್ಮಾರ್ (ಬರ್ಮಾ) ಮೂಲದ ಸಸ್ಯ ಪ್ರಭೇದವಾಗಿದೆ. ಇದು ಮಲಕ್ಕಾ ಬೆತ್ತದ ಪೀಠೋಪಕರಣಗಳು, ಬುಟ್ಟಿಗಳು, ಊರುಗೋಲುಗಳು,ಛತ್ರಿಗಳು, ಟೇಬಲ್‌ಗಳು ಮತ್ತು ಸಾಮಾನ್ಯ ಬೆತ್ತದ ಪಿಠೋಪಕರಣ ತಯಾರಿಸಲು ಬಳಸುವ ಹಬ್ಬುವ ಬಳ್ಳಿ ಜಾತಿಯ ಬೆತ್ತಗಳಲ್ಲಿ ಒಂದಾಗಿದೆ ಮತ್ತು ಇದು ನೈಋತ್ಯ ಏಷ್ಯಾದಲ್ಲಿ ಕಂಡುಬರುತ್ತದೆ.

ಸಸ್ಯ ಲಕ್ಷಣಗಳು
ಸಸ್ಯದ ತಳದ ವಿಭಾಗವು 10 ಮೀಟರ್ ಅಥವಾ ಅದಕ್ಕಿಂತ ಹೆಚ್ಚು ಲಂಬವಾಗಿ ಬೆಳೆಯುತ್ತದೆ, ಅದರ ನಂತರ ಕೆಲವು ಸೆಂಟಿಮೀಟರ್ ವ್ಯಾಸದ ತೆಳ್ಳಗಿನ, ಕಠಿಣವಾದ ಕಾಂಡವು 200 ಮೀಟರ್ ಅಥವಾ ಅದಕ್ಕಿಂತ ಹೆಚ್ಚು ಕಾಲ ಅಡ್ಡಲಾಗಿ ಬೆಳೆಯುತ್ತದೆ. ಇದು ಅತ್ಯಂತ ಮೃದುವಾಗಿರುತ್ತದೆ ಮತ್ತು ದಪ್ಪದಲ್ಲಿ ಏಕರೂಪವಾಗಿರುತ್ತದೆ. ಪೊರೆಗಳು ಮತ್ತು ತೊಟ್ಟುಗಳು ಬೆನ್ನ ಭಾಗದಲ್ಲಿದ್ದು ಇದು ಇತರ ಸಸ್ಯಗಳ ಮೇಲೆ ಹಬ್ಬಲು ಅನುವು ಮಾಡಿಕೊಡುತ್ತದೆ. ಇದು 60-80 ಸೆಂ.ಮೀ ಉದ್ದದ ಗರಿ ತರಹದ, ಪರ್ಯಾಯ ಎಲೆಗಳನ್ನು ಹೊಂದಿದೆ. ಸಸ್ಯಗಳು ಭಿನ್ನಲಿಂಗಿಯಾಗಿರುತ್ತವೆ, ಮತ್ತು ಹೂವುಗಳನ್ನು ಆಕರ್ಷಕ ಹೂಗೊಂಚಲುಗಳಲ್ಲಿ ಜೋಡಣೆಗೊಂಡಿರುತ್ತವೆ. ತಿನ್ನಬಹುದಾದ ಹಣ್ಣುಗಳು  ಹೊಳೆಯುವ, ಕೆಂಪು-ಕಂದು ಬಣ್ಣದ ಹೊದಿಕೆಯಲ್ಲಿ ಮುಚ್ಚಿರುತ್ತವೆ.

ಭಾರತದಲ್ಲಿ
ಇದು ಪಶ್ಚಿಮ ಘಟ್ಟಗಳ ನಿತ್ಯಹರಿದ್ವರ್ಣ ಕಾಡುಗಳ ಇಳಿಜಾರು ಪ್ರದೇಶಗಳಲ್ಲಿ ಹೆಚ್ಚಾಗಿ ಬೆಳೆಯುತ್ತದೆ.

ಉಪಯೋಗಗಳು
ಇದರ ಹಣ್ಣಿಗಳು ಮೇಲ್ಮೈಯಲ್ಲಿ ಸಂಗ್ರಹವಾಗುವ "ಡ್ರ್ಯಾಗನ್ ರಕ್ತ" ಎಂದು ಔಷಧೀಯವಾಗಿ ಮತ್ತು ವಾಣಿಜ್ಯಿಕವಾಗಿ ತಿಳಿದಿರುವ ಚೊಗರು ಕೆಂಪು ರಾಳವನ್ನು ಹೊರಹಾಕುತ್ತವೆ.
ಬೆತ್ತವು ಬೇಡಿಕೆಯಿರುವ ಮತ್ತು ದುಬಾರಿಯಾಗಿದೆ,ಆದುದರಿಂದ ಬಿದಿರು,ಮತ್ತು ಇತರ  ಸಸ್ಯಗಳಿಂದ ತಯಾರಿಸಿದ ಕೋಲುಗಳಿಂದ ಪ್ರತಿಸ್ಪರ್ಧೆಯನ್ನು ಎದುರಿಸುತ್ತಿದೆ.

ಉಲ್ಲೇಖಗಳು

ಛಾಯಾಂಕಣ

ಬಾಹ್ಯ ಸಂಪರ್ಕಗಳು
The rattan palm by Anna Guglielmo, Pietro Pavone and Cristina Salmeri
Carl Ludwig Blume's Rumphia vol.3 with numerous plates of rattan palms

ಸಸ್ಯಗಳು
ಕರ್ನಾಟಕದ ಸಸ್ಯಗಳು
ಬಳ್ಳಿಗಳು